Talentoawo (Mateo 25:14-30) | Yesu Ƒe Agbemeŋutinya\nVeviedodonu Ŋuti Nufiame—Talentoawo\nYESU DO LO KU ÐE TALENTOAWO ŊU\nYesu gado lo bubu na eƒe apostolo eneawo esime wokpɔtɔ le Amitoa dzi. Ŋkeke ʋɛ aɖewo do ŋgɔ esime wònɔ Yeriko la, edo lo ku ɖe minawo ŋu tsɔ ɖee fia be etsɔme ʋĩi kee Fiaɖuƒea ava. Lo si dom wòle fifia la me nya aɖewo ɖi esi wòdo ku ɖe minawo ŋu. Esi wònɔ nya si wobiae ku ɖe eƒe anyinɔɣi kple nuɖoanyia ƒe nuwuɣi ŋu ɖom lae wòdo lo sia. Lododoa te gbe ɖe ale si wòle be eƒe nusrɔ̃lawo nado vevie nu le nu si wòade wo si la ŋu dɔ wɔwɔ me dzi.\nYesu dze lododoa gɔme be: “Dziƒofiaɖuƒe la le abe ŋutsu aɖe si le mɔ zɔ ge ayi duta ene. Eyɔ eƒe kluviwo hetsɔ eƒe nunɔamesiwo de asi na wo.” (Mateo 25:14) Esi wònye be do ŋgɔ la, Yesu tsɔ eɖokui sɔ kple ŋutsu aɖe si zɔ mɔ yi duta “be woaɖo ye fia” ta la, anɔ bɔbɔe be apostoloawo nakpɔe be Yesu ŋutɔe nye “ŋutsu” si ŋu wòle nu ƒom tsoe fifia.—Luka 19:12.\nHafi ŋutsu si ŋu wòƒo nu tsoe le lododoa me nazɔ mɔ ayi duta la, etsɔ nu xɔasiwo de eƒe kluviwo si. Le ƒe etɔ̃ kple afã siwo Yesu wɔ subɔsubɔdɔa me la, gbeƒãɖeɖe Mawu Fiaɖuƒe ŋuti nya nyuia ŋue wòlé fɔ ɖo, eye wòna hehe eƒe nusrɔ̃lawo ɖe dɔ sia wɔwɔ ŋu. Fifia esusɔ vie wòadzo, eye eka ɖe edzi be woayi dɔ si wòna hehe wo be woawɔ la dzi.—Mateo 10:7; Luka 10:1, 8, 9; tsɔe sɔ kple Yohanes 4:38; 14:12.\nLe lododoa me la, aleke ŋutsua ma eƒe nunɔamesiawoe? Yesu gblɔ be: “Etsɔ talento atɔ̃ na ame gbãtɔ, etsɔ eve na ame evelia, eye wòtsɔ ɖeka na ame etɔ̃lia hã, ena wo dometɔ ɖe sia ɖe ɖe eƒe ŋutete nu, eye wòzɔ mɔ yi duta.” (Mateo 25:15) Nu kae kluvi siawo awɔ kple nu siwo wode wo si la? Ðe woazãe atsɔ ado aƒetɔa ƒe nuwo ɖe ŋgɔ veviedodotɔea? Yesu gblɔ na apostoloawo be:\n“Enumake ame si xɔ talento atɔ̃ la yi ɖatsa asi kplii, eye wòkpɔ talento atɔ̃ bubu ɖe edzi. Nenema kee ame si xɔ talento eve hã kpɔ eve bubu ɖe edzi. Ke ame si xɔ talento ɖeka ya dzo yi ɖaɖe do, eye wòɖi eƒe aƒetɔ la ƒe ga la ɖe eme.” (Mateo 25:16-18) Nu kae adzɔ ne aƒetɔ la trɔ gbɔ?\nYesu yi edzi be: “Le ɣeyiɣi didi aɖe megbe la, kluvi mawo ƒe aƒetɔ gbɔ, eye wòwɔ akɔnta kpli wo.” (Mateo 25:19) Ame eve gbãtɔwo wɔ nu si woate ŋui kple talentoawo, “wo dometɔ ɖe sia ɖe ɖe eƒe ŋutete nu.” Kluvi siawo dometɔ ɖe sia ɖe do vevie nu, wɔ dɔ sesĩe eye wòdzi nu si wode esi la ɖe edzi. Ame si wotsɔ talento atɔ̃ na la kpɔ atɔ̃ bubu ɖe edzi, eye ame si wotsɔ eve na la hã kpɔ eve bubu ɖe edzi. (Ɣemaɣi la, ele be ame nawɔ dɔ abe ƒe 19 ene hafi akpɔ ga si ƒe home de talento ɖeka.) Nya ɖeka ma kee aƒetɔ la gblɔ tsɔ kafu wo ame evea. Egblɔ be: “Kluvi nyui kple nuteƒewɔla, wòe wɔ dɔ kakaka! Èwɔ nuteƒe le nu ʋɛwo me. Matsɔ wò aɖo nu geɖewo nu. Ge ɖe wò aƒetɔ ƒe dzidzɔ la me.”—Mateo 25:21.\nGake mele alea le kluvi si xɔ talento ɖeka la gome o. Egblɔ be: “Aƒetɔ, menya be wò nya me sẽ, èŋea nu le afi si mèƒã nu ɖo o, eye nèlɔa nuku le afi mègbɔ nu le o. Eya ta mevɔ̃, eye meyi ɖaɖi wò talento la ɖe to me. Wò nu lae nye esi.” (Mateo 25:24, 25) Meda ga la ɖe gadzraɖoƒe ale be eƒe aƒetɔ nakpɔ viɖe aɖe ɖe edzi teti gɔ̃ hã o. Eƒe nuwɔna sia ɖee fia be egbe be yemadzi yeƒe aƒetɔ la ƒe nuwo ɖe edzi o.\nEsɔ be aƒetɔ la yɔe be “kluvi vɔ̃ɖi kuviatɔ.” Woxɔ talentoa le esi hetsɔe na kluvi si lɔ̃ faa do vevie nu la. Aƒetɔ la ƒe dzidzenu si wòɖe gblɔe nye esi: “Ame si si nu le la, woatsɔ nu geɖe wu akpee nɛ, eye nu asɔ gbɔ ɖe esi fũu. Ke ame si si nu mele o la, woaxɔ nu si le esi la gɔ̃ hã le esi.”—Mateo 25:26, 29.\nLododo sia ɖeɖe dzaa ana Yesu ƒe nusrɔ̃lawo nabu nya geɖe ŋu, tsɔ kpe ɖe nya bubu siwo wògblɔ va yi la ŋu. Woate ŋu akpɔe be nusrɔ̃lawo wɔwɔ ƒe mɔnukpɔkpɔ xɔasi, si nye dɔ si dem Yesu le asi na yewo la, nye nu si ŋu asixɔxɔ gã le. Eye ekpɔ mɔ be woado vevie nu le mɔnukpɔkpɔ sia ŋu dɔ wɔwɔ me. Yesu medi tso wo si be woawɔ dɔ sɔsɔe le gbeƒãɖeɖedɔ si wòde wo si la me o. Le eƒe lododoa nu la, ele be ame ɖe sia ɖe nawɔ nu si wòate ŋui “ɖe eƒe ŋutete nu.” Esia mefia be Yesu akpɔ ŋudzedze ɖe ame si nye “kuviatɔ” si mewɔa eƒe ŋutete katã tsɔ dzia eƒe Aƒetɔa ƒe nuwo ɖe edzi o la ŋu o.\nDzi anya dzɔ apostoloawo ŋutɔ esi Yesu ka ɖe edzi na wo be: “Ame si si nu le la, woatsɔ nu geɖe wu akpee nɛ”!\nLe talentowo ŋuti lododoa me la, ame kae aƒetɔ la le tsitre ɖi na, eye ame kawoe kluviawo tsi tre ɖi na?\nNufiame kawo dzie Yesu he eƒe nusrɔ̃lawo ƒe susu yii?


1 Mose 24 - Holy Bible [Ewe Bible 1913] - (1Mo 24)\nEye Abraham tsi xɔ ƒe geɖe, eye Yehowa yra Abraham le nuwo katã me.\nEye Abraham gblɔ na eƒe dɔla tsitsitɔ, si kpɔa eƒe nuwo katã dzi bena. Tsɔ wò asi ɖo nye ali me,\neye nata Yehowa, dziƒo kple anyigba ƒe Mawu la nam be, maɖe srɔ̃ na vinye atso Kanaantɔ, siwo dome mele la ƒe nyɔnuviwo dome o;\nke boŋ nayi mía denyigba dzi kple ƒonyemeawo gbɔ, eye naɖe srɔ̃ na vinye Isak!\nDɔla la ɖo ŋu ne bena: Evɔ, ne nyɔnua mehelɔ̃ be, yeakplɔm ɖo ava anyigba sia dzi o la, ɖe magbugbɔ viwò la ayi ɖe anyigba, si dzi neʋu tso la dzii mahã?\nAbraham gblɔ nɛ bena: Kpɔ nyuie, bena nagagbugbɔ vinye la ayi afimae o!\nYehowa, dziƒo Mawu, si ɖem tso fofonye ƒe me kple mia denyigba dzi, amesi ƒo nu kplim, eye wòka atam nam bena: Wò dzidzimeviwo matsɔ anyigba sia ana la, adɔ eƒe ɖɔla ɖe ŋgɔwò, be naɖe srɔ̃ na vinye la tso afima\nEye ne nyɔnua melɔ̃ be, yeakpɔ wò ɖo o la, ekema menye wòe tu nye atam sia o; ɖeko megakpɔ vinye la yi afimae gbeɖe o!\nEye dɔla la tsɔ eƒe asi ɖo eƒe aƒetɔ Abraham ƒe ali me, eye wòka atam nɛ ɖe nya sia dzi.\nTete dɔla la ɖe kposɔ ewo tso eƒe aƒetɔ ƒe kposɔwo dome, eye wotsɔ eƒe aƒetɔ ƒe nu vevi vovovowo ɖe asi, eye wòdze mɔ heyi Mesopotamia, ɖe Naxor ƒe ɖu la me.\nLe fiẽ, le nyɔnuwo ƒe tɔmedeɣi la, ena kposɔawo tsyɔ akɔ anyi ɖe dua xa le ʋudoa ɖe to.\nEye wòdo gbe ɖa gblɔ bena: Yehowa, ye aƒetɔ Abraham ƒe Mawu! Meɖe kuku, na wòadze edzi nam egbea, eye nave nye aƒetɔ Abraham nu!\nKpɔ ɖa, mele tsitre ɖe vudoa to, eye ne dua me nyɔnuviwo va tsi du ge,\neye ava me be, nyɔnuvia ɖe ava, amesi magblɔ na bena: Na tsim mano, eye woaɖo ŋu nam be: Noe, eye mana wò kposɔwo hã nano lã, ekema eyae nye nyɔnu, si nèɖo ɖi na wò ɖɔla Isak, eye eya me madze sii le be, eve nye aƒetɔ nu!\nKe esi mekpɔ ɖe nu le nya la me o la, kpɔ ɖa, Abraham nɔvi Naxor srɔ̃ Milka vi, Betuel ƒe vinyɔnuvi Rebeka lé ze ɖe abɔta va tsi du ge.\nEye nyɔnuvi la dze tugbe ŋutɔ, ɖetugbi, si ŋutsua ɖeke mede asi eŋu kpɔ o la wònye, eye wòyi ɖe vudoa me ɖaku tsi ɖe eƒe ze la me, eye wògado go.\nTete dɔla la ƒu du yi ɖakpee gblɔ bena: Meɖe kuku na wò, na tsi via ɖem mano!\nEye wògblɔ bena: Amegã, anoe. Enumake wòdro ze la ɖi, eye wònae wono.\nEsi wòɖi kɔ la, nyɔnuvi la gblɔ nɛ bena: Madui na wò kposɔwo hã, vaseɖe esime woaɖi kɔ na wo.\nEnumake wòkɔ tsia ɖe lãto la me, eye wògaƒu du yi vudoa me ɖadu tsi la, eye woɖu tsi na eƒe kposɔwo katã.\nKe ŋutsu la zi kpi le ekpɔm dũ, ne yeadze sii be, ɖe Yehowa na yeƒe mɔzɔzɔ dze dzi loo, alo medze edzi o.\nEsi kposɔwo ɖi kɔ la, ŋutsu la tsɔ sikaŋɔtigɛ, si da sekel afã, kple alɔnugɛ eve, siwo da sekel ewo la, do nɛ.\nEye wògblɔ nɛ bena: Ameka vi nènyea? Meɖe kuku, gblɔe nam, ɖe dzeƒe le fofowò ƒe mea?\nEɖo ŋu ne bena: Betuel, Milka vi, si wòdzi na Naxor la vinyɔnu menye.\nEye wògagblɔ nɛ bena: Aƒla kple gbe le mia si lu, eye dzeƒe hã li.\nEye ŋutsu la dze klo na Yehowa hetsyɔ mo anyi\ngblɔ bena: Woakafu Yehowa, nye aƒetɔ Abraham ƒe Mawu, amesi meŋlɔ nye aƒetɔ be le enu veve kple nuteƒewɔwɔ nɛ me o la. Elabena Yehowa fia mɔm, eye wòkplɔm va nye aƒetɔ nɔviwo gbɔe.\nKe nyɔnuvi la ƒu du yi aƒe me, be woaɖagblɔ nya siawo na dadaa.\nKe nɔviŋutsu le Rebeka si, eŋkɔ nye Laban. Esi wòkpɔ ŋɔ tigɛ kple alɔnugɛ le nɔvia ŋu eye wose Rebeka ƒe nya bena ale kple ale ŋutsua gblɔ nam enye si la,\nLaban ƒu du yi ŋutsua, si gale kposɔwo gbɔ le vudoa to ko la gbɔ.\nTete wògblɔ bena: Va, wò amesi Yehowa yra! Nukaŋuti nètsi dugbɔ dzi? Medzra xɔ me ɖo, eye teƒe hã li na kposɔwo.\nEye esi wòkplɔ ŋutsua va aƒe me la, eɖe akpa na kposɔawo, eye wòtsɔ aƒla kple gbe ve na kposɔawo; emegbe la eku tsi vɛ na ŋutsua kple amesiwo katã kpe ɖe eŋuti la, bena woaklɔ woƒe afɔwo.\nKe esi wotsɔ nuɖuɖu ɖo ekɔme la, egblɔ bena: Nyemaɖu nu haɖe o, negbe ɖeko magblɔ nya, si mehe vɛ la hafi! Woɖo ŋu be: Gblɔe faa!\nEye wògblɔ bena: Abraham ƒe dɔla menye.\nYehowa yra nye aƒetɔ wòkpɔ nu ŋutɔ, eye wòna alẽwo kple nyiwo, klosalo kple sika, kluviwo kple kosiviwo, kpo-sɔwo kple tedziwoe.\nEye nye aƒetɔ srɔ̃, Sara, dzi ŋutsuvi nanye aƒetɔ, esime woku nyagã, eye nye aƒetɔ tsɔ eƒe kesinɔnuwo katã na via.\nEye nye aƒetɔ gblɔ nam, eye wòna meka atam ɖe dzi nɛ bena: Megaɖe srɔ̃ na vinye tso Kanaantɔ, siwo ƒe anyigba dzi mele la ƒe nyɔnuviwo dome o;\nke boŋ yi ɖe fofonye ƒe me, ɖe ƒonyemeawo gbɔ, eye naɖe srɔ̃ na vinye le afima!\nEye megblɔ na nye aƒetɔ bena: Ne nyɔnu la melɔ̃ be, yeakplɔm ɖo o ɖe?\nEɖo ŋu nam bena: Yehowa, amesi ƒe ŋku me zɔm mele la, adɔ eƒe dɔla akpe ɖe ŋuwò, bena wò mɔzɔzɔ la nadze edzi na wò, eye naɖe srɔ̃ na vinye atso ƒonyemeawo gbɔ le fofonye ƒe me.\nNe ava ƒonyemeawo gbɔ, eye womelɔ̃ be, woatsɔe na wò o la, ekema menye wòe tu nye atam la o.\nEsi meva ɖo vudoa to egbea la, medo gbe ɖagblɔ bena: Yehowa, wò nye aƒetɔ Abraham ƒe Mawu! Ne ana nye azɔli, si dzi mele, nadze edzi nam la, — kpɔ ɖa, mele tsitre ɖe vudoa to —\nekema na bena, nyɔnuvi, si ava tsi ɖu ge, eye magblɔ nɛ bena: Na tsi via ɖem mano,\neye woaɖo ŋu nam be: Noe, eye mana wò kposɔwo hã la, eya nanye nyɔnu, si Yehowa ɖo ɖi na nye aƒetɔ ƒe vi la!\nEsi nyemekpɔ ɖe nu le nya la me o la, tete Rebeka lé ze ɖe ta vɛ, eye wòyi ɖe vudo la me ɖaku tsi. Eye megblɔ ne bena. Meɖe kuku, na tsim mano!\nEnumake wòdro eƒe ze la ɖi gblɔ bena: Noe, eye mana wò kposɔwo hã. Esi menoe vɔ la, ena kposɔwo hã wono.\nEmegbe mebiae bena: Ameka vi nènyea? Eɖo ŋu bena: Betuel, amesi Milka dzi na Naxor ƒe vi menye, eye metsɔ ŋɔtigɛ kple alɔnugɛ ɖo ne.\nTete medze klo na Yehowa, eye metsyɔ mo anyi hekafu Yehowa, nye aƒetɔ Abraham ƒe Mawu, si kplɔm nyuie ale, be maɖe nye aƒetɔ nɔvi ƒe vinyɔnu na ye aƒetɔ ƒe vi la.\nAzɔ, ne miedi be, miave nye aƒetɔ nu, eye miaɖi anukware nɛ la, ekema migblɔe nam; ke ne mielɔ̃ o la, migblɔe nam, bena nenye ɖusi me alo mia mee hã, ne maɖo tae.\nTete Laban kple Betuel wogblɔ bena: Nya sia tso Yehowa gbɔ, eyata míate ŋu agblɔ nya vɔ̃ alo nya nyui ɖe eŋu o.\nKpo ɖa, Rebeka anye si, ele asiwò me, kplɔe yii, ne wòanye wò aƒetɔ vi la srɔ̃, abe alesi Yehowa gblɔe ene!\nKe esi Abraham ƒe dɔla se nya siawo la, etsyɔ mo anyi na Yehowa.\nEye dɔla la ɖe klosalo- kple sikanuwo kple avɔ veviwo na Rebeka, eye wotsɔ akpedanu xɔasiwo na nɔvia kple dadaa.\nEsia megbe la eya kple ŋutsu, siwo kpe ɖe eŋu la, woɖu nu, eye wono nu, eye wotsi dɔ. Ke esi wofɔ ŋdi la, egblɔ bena: Mido mɔm, ne mayi nye aƒetɔ gbɔ!\nEye nɔvia kple dadaa gblɔ bena: Na nyɔnuvi la nanɔ mía gbɔ ʋee abe ŋkeke ewo ene, emegbe la ayi faa.\nEɖo ŋu na wo bena: Migasikam ɖi o! Yehowa na nye mɔzɔzɔa dze edzi nam; eyata mido mɔm, ne mayi nye aƒetɔ gbɔ.\nEye wogblɔ bena: Míayɔ nyɔnuvi la vɛ, bena míabia eya ŋutɔ ase.\nTete woyɔ Rebeka vɛ, eye wobiae bena: ayi kple ŋutsu sia? Eɖo eŋu bena: E, mayi.\nEye wodo mɔ wo nɔvi Rebeka kple amesi na noe le ɖevime la, kpe ɖe Abraham ƒe dɔla kple eŋumewo ŋuti.\nEye woyra Rebeka gblɔ nɛ bena: Wò, mía nɔvinyɔnu, nadzi ame akpe nanewo, eye viwòwo natsɔ woƒe futɔwo ƒe duwo anyi domee!\nEsia megbe Rebeka kple eƒe nyɔnudɔlawo ɖe kposɔwo dzi, eye wodze mɔ dze ŋutsu la yome. Ale ŋutsu la kplɔ Rebeka hedzoe.\nKe Isak gbɔ tso Agbetɔ, si le kpɔyem la ƒe vudo me; elabena enɔ dziehenyigba dzi.\nGbe ɖeka Isak yi gbe me le fiẽ, be wòado gbe ɖa. Eye esi wòfɔ mo te la, ekpɔ kposɔwo gbɔna ɖa.\nKe esi Rebeka fɔ kɔ dzi la, ekpɔ Isak ɖa; tete wòɖi le kposɔ la dzi,\neye wòbia ɖɔla la bena: Ŋutsu ka enye kem le gbe me zɔm gbɔna mía kpe ge? Dɔla la ɖo ŋu nɛ bena: Nye aƒetɔe. Tete wòtsɔ motsyɔnu tsyɔ ŋku me.\nEsia megbe la dɔla la xlẽ nusiwo katã wòwɔ la fia Isak.\nEye Isak kplɔe yi ɖe dada Sara ƒe agbadɔ me, eye wòɖe Rebeka wòzu srɔ̃a, eye wòlɔnɛ ŋutɔ. Ale Isak ƒe ake fa le dada ƒe ku ŋuti.\n1 Mose 24:2\n1 Mose 24:4\n1 Mose 24:6\n1 Mose 24:8\n1 Mose 24:9\n1 Mose 24:12\n1 Mose 24:13\n1 Mose 24:16\n1 Mose 24:17\n1 Mose 24:18\n1 Mose 24:19\n1 Mose 24:20\n1 Mose 24:21\n1 Mose 24:22\n1 Mose 24:23\n1 Mose 24:24\n1 Mose 24:25\n1 Mose 24:29\n1 Mose 24:30\n1 Mose 24:33\n1 Mose 24:34\n1 Mose 24:38\n1 Mose 24:39\n1 Mose 24:41\n1 Mose 24:43\n1 Mose 24:44\n1 Mose 24:46\n1 Mose 24:49\n1 Mose 24:51\n1 Mose 24:53\n1 Mose 24:55\n1 Mose 24:56\n1 Mose 24:57\n1 Mose 24:60\n1 Mose 24:62\n1 Mose 24:63\n1 Mose 24:64\n1 Mose 24:66\n1 Mose 24:67


Hosea 5 | Biblia Le Internet Dzi | Xexe Yeye Gɔmeɖeɖe\nWodrɔ̃ ʋɔnu Efrayim kple Yuda (1-15)\n5 “Oo nunɔlawo,+ misee,Eye Israel ƒe aƒe, miɖo to,Oo fia ƒe aƒe, ƒu to anyi,Elabena miawo ŋue ʋɔnudɔdrɔ̃ la ku ɖo;Elabena miezu mɔ̃ le MizpaKple ɖɔ woɖo ɖe Tabor To+ dzi. 2 Megbedelawo* ƒo wo ɖokuiwo ɖe ʋukɔkɔɖi me vĩi,Eye mele nu xlɔ̃m* wo katã. 3 Menya Efrayim,Eye Israel mele ɣaɣla ɖem o. Oo Efrayim, azɔ èwɔ gbolo;Israel gblẽ kɔ ɖo na eɖokui.+ 4 Woƒe nuwɔnawo meɖe mɔ na wo be woatrɔ ava woƒe Mawu gbɔ o,Elabena ahasigbɔgbɔ le wo me;+Eye womedze si Yehowa o. 5 Israel ƒe dada ɖi ɖase ɖe eŋu;*+Israel kple Efrayim siaa kli nu le woƒe vodada ta,Eye Yuda hã kli nu kpe ɖe wo ŋu.+ 6 Wotsɔ woƒe alẽwo kple woƒe nyiwo yi Yehowa di ge,Ke womete ŋu ke ɖe eŋu o. Ete ɖa le wo gbɔ.+ 7 Womewɔ nuteƒe na Yehowa o,+Elabena vi tutɔwoe wodzi. Azɔ wo kple woƒe nunɔamesiwo* nu ayi le dzinu ɖeka me. 8 Miku lãdzo+ le Gibea, eye miku kpẽ le Rama!+ Mido aʋaɣli le Bet-Aven+—míele megbewò, Oo Benyamin! 9 Oo Efrayim, azu ŋɔdzinu le wò tohegbe.+ Mena wonya nu si ava dzɔ la le Israel-toawo dome. 10 Yuda-megãwo le abe ame siwo ŋea liƒo ɖe eme ene.+ Matrɔ nye dziku helĩhelĩ la akɔ ɖe wo dzi abe tsi ene. 11 Wote Efrayim ɖe anyi, eye wodrɔ̃ ʋɔnui,Elabena eɖoe kplikpaa be, yeadze yeƒe ketɔ yome.+ 12 Eya ta mezu abe agbagblaʋui ene na Efrayim,Eye mezu abe nu vóvo ene na Yuda ƒe aƒe la. 13 Esi Efrayim kpɔ eƒe dɔléle la, eye Yuda kpɔ eƒe abi la,Efrayim yi Asiria,+ eye wòdɔ ame ɖo ɖe fia gã aɖe. Ke fia ma mete ŋu da gbe le mia ŋu o,Eye mete ŋu yɔ dɔ miaƒe abi la o. 14 Elabena manɔ abe dzatatsui ene na Efrayim,Abe dzatatsu* ene na Yuda ƒe aƒe la. Mavuvu wo ʋayaʋaya, mayi aɖalé wo adzoe,+Eye xɔnametɔ aɖeke manɔ anyi na wo o.+ 15 Madzo, magbugbɔ ayi nɔnyeƒe, va se ɖe esime wokpɔ woƒe vodada me tsonuwo,Eye woadi be mave yewo nu.*+ Ne woɖo xaxa me la, woadim.”+\n^ Alo, “Aglãdzelawo.”\n^ Alo, “mahe to na.”\n^ Egɔmeɖeɖe tẽe, “ɖe mo nɛ.”\n^ Alo, “agblewo.”\n^ Egɔmeɖeɖe tẽe, “woadi nye ŋkume.”


Mawu Ƒe Nunya—Yehowae Nye “Nunyatɔ Ðeka Hɔ̃” La | Te Ðe Yehowa Ŋu\nTe Ðe Yehowa Ŋu\nGBE BUBU Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikongo Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Uruund Venda Vietnamese Xhosa Yoruba Zulu\n‘Oo, Mawu Ƒe Nunya Me Goglo Loo!’\n1, 2. Nukae nye Yehowa ƒe tameɖoɖo na ŋkeke adrelia, eye aleke Mawu ƒe nunya ɖeɖe fia va ge ɖe nyaa me le ŋkeke ma ƒe gɔmedzedze?\nEDOME gblẽ! Amegbetɔ, atsyɔ̃nu si wotsɔ ƒo nuwɔwɔwo ƒe ŋkeke adelia tae, ge kpata tso nɔnɔme nyuitɔ kekeake me va dze nɔnɔme ɖigbɔ ŋutɔ aɖe me. Yehowa gblɔ le “nusiwo katã wòwɔ,” si me amegbetɔƒomea hã le, ŋu be, “wonyo ŋutɔ.” (Mose I, 1:31) Gake le ŋkeke adrelia ƒe gɔmedzedze la, Adam kple Xawa ɖoe be yewoawɔ ɖeka kple Satana le aglãdzedze me. Wova ge dze nuvɔ̃, blibomademade, kple ku me.\n2 Adze abe ɖe Yehowa ƒe tameɖoɖo na ŋkeke adrelia me gblẽ keŋkeŋ mɔkpɔkpɔmanɔŋui ene. Ŋkeke ma axɔ ƒe akpe geɖe, abe alesi ŋkeke ade siwo do ŋgɔ nɛ nɔ ene. Yehowa gblɔ be ele kɔkɔe, eye mlɔeba la, xexeme bliboa azu paradiso si me yɔ fũ kple amegbetɔƒome deblibo le ŋkeke ma me. (Mose I, 1:28; 2:3) Gake le aglãdzedze si he afɔku gã vɛ megbe la, aleke esia ate ŋu ava emee? Nukae Mawu awɔ? Afisiae míakpɔ Yehowa ƒe nunya ɖeɖe fia wɔdɔɖeamedzi aɖe le—ɖewohĩ eyae nye nunya ɖeɖe fia gãtɔ kekeake.\n3, 4. (a) Nukata alesi Yehowa tso ɖe aglãdzedze le Eden ŋu la nye eƒe nunya wɔnukua ƒe kpɔɖeŋu? (b) Esi míele nu srɔ̃m tso Yehowa ƒe nunya ŋu la, nyateƒenya kae wòle be ɖokuibɔbɔ nawɔe be míalé ɖe susu me?\n3 Yehowa tso ɖe nya la ŋu enumake. Ebu fɔ aglãdzelawo le Eden, eye le ɣeyiɣi ma ke me la, eɖe nu wɔnuku si wòava wɔ la ƒe akpa sue aɖe fia do ŋgɔ: eƒe tameɖoɖo be yeakpɔ kuxi siwo dze egɔme teti la gbɔe. (Mose I, 3:15) Yehowa ƒe tameɖoɖo si de didiƒe ʋĩ la keke ɖe enu tso Eden, to amegbetɔ ƒe ŋutinya ƒe ƒe akpe geɖe ŋu, yi ɖe keke etsɔme ʋĩ ke. Nu bɔbɔe aɖe koe tame sia ɖoɖo nye nɛ, ke hã eme goglo ale gbegbe be amesi xlẽa Biblia ate ŋu azã eƒe agbenɔɣi katã atsɔ anɔ nu srɔ̃m tso eŋu ahanɔ ŋugble dem tso eŋu wòaɖe vi nɛ. Gawu la, kakaɖedzi blibo li be Yehowa ƒe tameɖoɖowo ava eme. Aɖe ŋutasesẽ ƒomevi ɖesiaɖe, nuvɔ̃, kple ku ɖa. Akplɔ ameƒomea me tɔ wɔnuteƒewo aɖo blibodede gbɔ. Esiawo katã ava eme hafi ŋkeke adrelia nawu enu, ale be nuka ke wòɖalɔ ɖe eme o, Yehowa ana eƒe tameɖoɖo na anyigba kple amegbetɔwo nava eme ɖe game dzi tututu!\n4 Ðe eƒe nunya sia medea vɔvɔ̃ kple bubu deto mía me oa? Esia wɔ dɔ ɖe Apostolo Paulo dzi wòŋlɔ be: “Oo, Mawu ƒe . . . nunya . . . me goglo loo!” (Romatɔwo 11:33) Esi míele nu srɔ̃m tso Mawu ƒe nɔnɔme sia ƒe akpa vovovoawo ŋu la, ele be ɖokuibɔbɔ naʋã mí míalé nyateƒenya vevi aɖe ɖe susu me—esi nye be, ne míewɔ ɖesiaɖe hã la, Yehowa ƒe nunya gogloa ƒe eta ko míate ŋu aka fee vie. (Hiob 26:14) Gbã la, mina míaɖe nɔnɔme wɔnuku sia me.\nNukae Nye Mawu ƒe Nunya?\n5, 6. Ƒomedodo kae le sidzedze kple nunya dome, eye aleke gbegbe Yehowa ƒe sidzedze keke tae?\n5 Nunya to vovo na sidzedze. Kɔmpiutawo ate ŋu adzra sidzedze gbogbo aɖewo ɖo, gake asesẽ be woabui be ame aɖe nayɔ mɔ̃ siawo be wodze nunya. Ke hã nunya kple sidzedze do ƒome kple wo nɔewo. (Lododowo 10:14) Le kpɔɖeŋu me, ne èhiã aɖaŋuɖoɖo aɖe si me nunya le ku ɖe alesi nàwɔ akpɔ dɔyɔyɔ na dɔléle sesẽ aɖe la, ɖe nàyi amesi menya nu tso atikewɔwɔ ŋu boo o alo amesi menya naneke kura tso eŋu o la gbɔa? Kura o! Eyata sidzedze vavãtɔ hiã vevie bene nunya vavã nasu ame si.\n6 Sidzedze gbogbo si mele gbɔgblɔ me o lae le Yehowa si. Esi wònye ‘Fia mavɔmavɔtɔ’ ta la, eya ɖeka koe li tegbetegbee. (Nyaɖeɖefia 15:3) Eye le ƒe gbogbo manyaxlẽ mawo katã me la, nusianu le nyanya me nɛ. Biblia gblɔ be: “Nuwɔwɔ aɖeke mele ɣaɣla le eƒe ŋku me o; ke boŋ woklo nu le nuwo katã dzi, eye wotsi ƒeƒle le amesi gbɔ míaƒe nya le la ŋku me!” (Hebritɔwo 4:13; Lododowo 15:3) Yehowa si nye Wɔla la se nusiwo katã wòwɔ la gɔme bliboe, eye wòlé ŋku ɖe amegbetɔwo ƒe nuwɔna ɖesiaɖe ŋu tsitotsito tso gɔmedzedzea me ke. Edzroa ame ɖesiaɖe ƒe dzi me kpɔna, eye naneke mele ɣaɣla ɖee o. (Kronika I, 28:9) Esi wòwɔ mí hena tiatiawɔblɔɖe mí faa ta la, edoa dzidzɔ nɛ ŋutɔ ne ekpɔe be míele tiatia siwo me nunya le la wɔm le agbe me. Eya si nye ‘Gbedodoɖasela’ la sea gbedodoɖa gbogbo manyaxlẽ siwo wodona ɖa le ɣeyiɣi ɖeka ma ke me! (Psalmo 65:3) Eye nunya deblibo si le Yehowa si ya la, mehiã be míaƒo nu tso eŋu kura o.\n7, 8. Aleke Yehowa ɖea nugɔmesese, nuwo kpɔkpɔ dze si nyuie ade vovototo wo me, kple nunya fianae?\n7 Menye ɖeko sidzedze le Yehowa si ko evɔ o. Ekpɔa alesi nyawo de nu wo nɔewo me eye nyaawo ƒe akpa sue gbogbo vovovoawo katã dometɔ ɖesiaɖe naa wòkpɔa nɔnɔme bliboa dzea sii keŋ. Edaa nɔnɔmeawo kpɔna eye wòtsoa nya me, hedea vovototo nyui kple vɔ̃, nusi le vevie kple nusi mele vevie o, dome. Gawu la, ekpɔa nu yia ŋgɔ wu gotagome dzedzeme ko eye wòdzroa keke ame ƒe dzi me ke. (Samuel I, 16:7, 8a) Eyata nugɔmesese kple nuwo kpɔkpɔ dze sii keŋ ƒe ŋutete le Yehowa si, eye wonye nɔnɔme siwo de ŋgɔ wu sidzedze ko. Gake nusi gade ŋgɔ boo wu esiawo katãe nye nunya.\n8 Nunya naa sidzedze, nuwo kpɔkpɔ dze sii nyuie, kple nugɔmesese siaa sua ame si eye wotsɔnɛ dea dɔwɔwɔ me. Le nyateƒe me, gbegbɔgblɔ gbãtɔ siwo me woŋlɔ Biblia ɖo me nya siwo gɔme woɖe be “nunya” le nyaa ŋutɔŋutɔ nu fia “dɔwɔwɔ ade goe” alo “nunya tsɔtsɔ wɔ dɔe.” Eyata menye ɖeko wogblɔ be nunya le Yehowa si ko o. Enye nunya si wòtsɔna dea dɔwɔwɔ me eye wòwɔa dɔ wòdzea edzi pɛpɛpɛ. Le Yehowa ƒe sidzedze gbogbo kple eƒe nugɔmesese deto ŋudɔwɔwɔ me la, ewɔa nyametsotso nyuitɔ kekeake, eye wòtoa mɔ nyuitɔ kekeake dzi naa wòvaa eme. Emae nye nunya ŋutɔŋutɔ! Yehowa ɖenɛ fiana be Yesu ƒe nya siawo nye nyateƒe, be, ‘nunya ƒe dɔwɔwɔe wotsɔ tsoa afia nɛ.’ (Mateo 11:19) Dɔ siwo katã Yehowa wɔ le xexeame godoo nye kpeɖodzi sẽŋu be nunya le esi.\nMawu ƒe Nunya ƒe Kpeɖodziwo\n9, 10. (a) Nunya ka ƒomevie le Yehowa si, eye aleke wòɖee fiae? (b) Aleke lãmenugbagbevi sue ɖo kpe Yehowa ƒe nunya dzii?\n9 Ðe asinudɔwɔla aɖe si ƒe dɔwo nya kpɔna eye eƒe nuwɔwɔwo wɔa dɔ pɛpɛpɛ la ƒe dɔnyanya wɔ nuku na wò kpɔa? Ema nye nunya ɖeɖe fia si ƒomevi wɔa dɔ ɖe ame dzi. (Mose II, 31:1-3) Yehowa ŋutɔ gbɔe nunya sia tso eye eya sie eƒe gbogbotɔ kekeake le. Fia Dawid gblɔ le Yehowa ŋu be: “Meda akpe na wò le alesi wowɔm nukutɔe la ta; wò dɔwɔwɔwo nye nukunu, eye nye luʋɔ dze si esia keŋ.” (Psalmo 139:14) Nyateƒee, zi alesi míele nu srɔ̃m tso amegbetɔ ƒe ametia ŋu la, zi nenemae Yehowa ƒe nunya wɔa nuku na míi.\n10 Le kpɔɖeŋu me: Lãmenugbagbevi sue ɖeka mee wò agbe dze egɔme tsoe—si nye dawò ƒe azi sue si me fofowò ƒe tsinyenye de vii. Le ɣeyiɣi kpui aɖe megbe la, lãmenugbagbevi ma me va ma eye wova le agbɔ sɔm ɖe edzi. Wòe nye nusi va do tso eme mlɔeba, eye lãmenugbagbevi siwo ade triliɔn 100 ye le mewò. Wole sue wluiwluiwlui ale gbegbe. Ne wotsɔ esiwo ƒe lolome le vedomesi ƒe agbɔsɔsɔ si ade 10,000 ƒo ƒui la, agbɔsɔsɔ gbogbo ma ate ŋu anɔ abui ƒe ta ko. Togbɔ be wole sue ŋutɔ hã la, wo dometɔ ɖeka ɖesiaɖe nye nuwɔwɔ si ƒe nɔnɔme gɔmesese ɖu ta. Lãmenugbagbevi sue ƒe dɔwɔwɔ wɔ nuku wu mɔ̃ ɖesiaɖe si amegbetɔwo wɔ alo mɔ̃ɖaŋudɔwɔƒe gã ɖesiaɖe si woɖo kpɔ. Dzɔdzɔmeŋutinunyalawo gblɔ be lãmenugbagbevi sue le abe du si woɖo gli ƒo xlãe ene—du si me ɖoɖo le be agbonudzɔlawo nakpɔ amesiwo dze age ɖe eme agado gbɔ, ɖoɖo li na mɔzɔnyawo gbɔ kpɔkpɔ, nyatakakaxɔxɔ ƒe ɖoɖo li, elektrikŋusẽ tsoƒe li, dɔwɔƒewo li, gbeɖuɖɔ ɖeɖe ɖa kple wo gbugbɔɖɔɖo dɔwɔƒewo li, dua takpɔkpɔ ƒe ɖoɖo li, eye dziɖuŋusẽtsoƒe ƒomevi aɖe gɔ̃ hã li le etome ɖaa. Hekpe ɖe eŋu la, lãmenugbagbevi ate ŋu ama agawɔ eƒomevi pɛpɛpɛ le gaƒoƒo ʋɛ aɖewo ko me!\n11, 12. (a) Nukae va dea vovototo fugboe ƒe lãmenugbagbeviwo me ne wole tsitsim, eye aleke esia wɔ ɖeka kple Psalmo 139:16 me nyawoe? (b) Aleke amegbetɔ ƒe ahɔhɔ̃ ɖee fia be ‘wowɔ mí nukutɔe’?\n11 Gake lãmenugbagbeviawo katã ƒe nɔnɔme mele ɖeka o. Ne fugboe ƒe lãmenugbagbeviwo le mamam hele agbɔ sɔm ɖe edzi la, vovototo gã aɖe va ɖoa woƒe dɔwɔwɔ me. Woƒe ɖewo aƒo ƒu awɔ ahɔhɔ̃mekawo; bubuwo awɔ ƒuwo, lãmekawo, ʋu, alo ŋku. Wowɔ vovototo siawo katã ƒe ɖoɖo de lãmenugbagbevia ƒe “agbalẽdzraɖoƒe,” si nye eƒe domenyiŋusẽfianu, alo DNA la me. Esɔ be gbɔgbɔ ʋã Dawid wògblɔ na Yehowa be: “Esi menye ʋukɔe la, wò ŋkuwo kpɔm, eye woŋlɔ [eƒe akpa vovovoawo katã] ɖe wò agbalẽ me.”—Psalmo 139:16.\n12 Ametia ƒe akpa aɖewo wɔ nuku ale gbegbe. Le kpɔɖeŋu me, bu amegbetɔ ƒe ahɔhɔ̃ ŋu kpɔ. Ame aɖewo gblɔ be eyae nye nusi wɔ nuku wu ɖesiaɖe le xexeame godoo, enye nusi gɔmesese ŋu womeke ɖo haɖe o. Ahɔhɔ̃meka suesue siwo ade biliɔn 100 ye le eme—wode sɔsɔ ge kloe kple ɣletiviwo ƒe agbɔsɔsɔ si le míaƒe ɣletivihatsotsoa me. Eme lãmenugbagbeviawo dometɔ ɖesiaɖe tsiã ɖe lãmenugbagbevi bubuwo nu le teƒe akpe geɖe. Dzɔdzɔmeŋutinunyalawo gblɔ be nyatakaka siwo katã le agbalẽdzraɖoƒe siwo le xexeame katã la ate ŋu anɔ amegbetɔ ƒe ahɔhɔ̃ me, eye le nyateƒe me la, eƒe nyatakaka dzadzraɖo ɖi ƒe ŋutetea mele gbɔgblɔ me o. Togbɔ be dzɔdzɔmeŋutinunyalawo tsɔ ƒe gbogbo aɖewo srɔ̃ nu tso lãmenu sia si ‘wowɔ nukutɔe’ ŋu hã la, wolɔ̃ ɖe edzi be yewomate ŋu ase alesi wòwɔa dɔe la gɔme bliboe akpɔ gbeɖe o.\n13, 14. (a) Aleke anyidiwo kple nuwɔwɔ bubuwo ɖee fia be ‘dzɔdzɔmenunya’ le yewo si, eye nukae esia fia mí tso wo Wɔla ŋu? (b) Nukata míate ŋu agblɔ be wowɔ nuwo abe yiyiɖɔ ene “le nunya me”?\n13 Gake nunya si Yehowa ɖe fia le nuwo wɔwɔ me la ƒe kpɔɖeŋu ɖeka koe amegbetɔwo nye. Psalmo 104:24 gblɔ be: “Yehowa, wò dɔwɔwɔwo sɔ gbɔ loo! Èwɔ wo katã le nunya me; anyigba yɔ fũ kple wò nuwɔwɔwo.” Yehowa ƒe nunya dze le nuwɔwɔ ɖesiaɖe si ƒo xlã mí me. Le kpɔɖeŋu me, ‘wode dzɔdzɔmenunya’ anyidiwo ‘me.’ (Lododowo 30:24) Le nyateƒe me, anyidiwo ƒe hawo wɔa nu le ɖoɖo wɔnuku aɖe nu. Anyidiwo ƒe ha aɖewo nyia nudzodzoe ƒomevi aɖewo le wo nɔƒewo eye wonoa nunyiame tsoa wo me abe alesi míekpɔnɛ tsoa lãnyinyi mee ene. Anyidi bubuwo wɔa dɔ si sɔ kple agbledede, eye wodea “nuku” siwo le abe hlo ƒomevi aɖewo ene ƒe agble. Wode dzɔdzɔmeŋutete nuwɔwɔ bubu ƒomevi geɖewo hã me be woawɔ nu wɔnukuwo le wo ɖokui si. Tagbatsu te ŋu dzona atsyãtɔe le yame si amegbetɔwo ƒe yameʋu deŋgɔtɔ kekeake mate ŋui o. Xevi siwo ʋuna tsoa teƒe aɖewo yia teƒe bubuwo la zãa ɣletiviwo na mɔfiafia le woƒe mɔzɔzɔ me, wozãa anyigba ƒe nuheŋusẽ ƒe mɔfiafia, alo anyigba ƒe nɔnɔmetata ƒomevi aɖe si wode ta me na wo. Nugbagbeŋutinunyalawo zãa ƒe gbogbo aɖewo tsɔ srɔ̃a nu tso nuwɔwɔ siawo ƒe nuwɔna siwo gɔme menya sena o ŋu. Ekema aleke gbegbe Mawu, Amesi wɔ ɖoɖo siawo de wo me, dze nunyae nye si!\n14 Dzɔdzɔmeŋutinunyalawo srɔ̃ nu geɖe tso nunya si Yehowa de nuwɔwɔwo me ŋu. Mɔ̃ɖaŋudɔwɔwɔ ŋuti nusɔsrɔ̃ ƒe akpa aɖe gɔ̃ hã li si woyɔna be nu gbagbewo sɔsrɔ̃, si ƒe taɖodzinu enye be woasrɔ̃ dzɔdzɔmenuwo ƒe nɔnɔme adee nutovɛwo me. Le kpɔɖeŋu me, ɖewohĩ èlé ŋku ɖe yiyiɖɔ ŋu kpɔ eye eƒe nɔnɔme dze ani na wò. Gake mɔ̃ɖaŋuŋutinunyala ya kpɔnɛ be alesi eƒe wɔwɔme le la wɔ nuku. Yiyiɖɔa ƒe ka siwo le lɛlɛ eye wòdze abe ɖe ŋusẽ aɖeke mele wo ŋu kura o ene la sesẽ wu gayibɔ ne woawɔ eya hã wòanɔ lɛ nenema ke, eye esesẽ wu ka siwo wotsɔ wɔ awu si me tukpe mete ŋu tona o. Aleke gbegbe wòsẽe? Tsɔe be wona yiyiɖɔ lolo ɖe edzi vaseɖe esime wòlolo hetri abe ɖɔkplɔlawo ƒe ɖɔ ene. Yiyiɖɔ si lolo nenema ate ŋu alé yameʋu gã si tsɔa amewo ne ele du dzi be yeato eme le yame, mate ŋu ato eme o! Vavãe, Yehowa wɔ nusiawo katã “le nunya me.”\nAmekae de ‘dzɔdzɔmenunya’ anyigba dzi nu gbagbewo me?\nNunya si Dze le Dziƒonutome\n15, 16. (a) Nukae dziƒoɣletiviwo ɖe fia tso Yehowa ƒe nunya ŋu? (b) Aleke Yehowa ƒe ɖoƒe abe eƒe dɔla gbogboawo ƒe Gbeɖela Gãtɔ ene la ɖo kpe Dɔdzikpɔla Gã sia ƒe nunya dzii?\n15 Yehowa ƒe nunya dze le eƒe asinudɔwo me le xexeame godoo. Dziƒoɣletiviwo, si me míedzro yi ŋgɔe le Ta 5 lia me, la mekaka ɖe yamenutome nyamaa o. Le nunya si Yehowa tsɔ wɔ ‘dziƒo ƒe sewo’ ta la, woɖo dziƒoɣletiviawo ɖe hatsotso dzeaniwo me ale be ɖoɖo nyui le ɣletivihatsotsowo me, eye emegbe wogaƒo wo nu ƒu ake nyuie ɖe ɣletivihatsotsowo ƒe ƒuƒoƒo me, eye woawo hã gaƒo ƒu ɖe ɣletivihatsotso gã nyadriwo ƒe ƒuƒoƒo gãwo me. (Hiob 38:33) Mewɔ nuku o be Yehowa yɔ dziƒonuwo be “aʋakɔ”! (Yesaya 40:26, NW) Gake aʋakɔ bubu aɖe hã li, si gaɖe Yehowa ƒe nunya fia nyuie wu.\n16 Abe alesi míede dzesii le Ta 4 lia me ene la, dzesideŋkɔ si nye “Aʋakɔwo ƒe Yehowa” le Mawu si le ɖoƒe si wòle abe Gbeɖela Gãtɔ si le eƒe aʋakɔ gã siwo nye gbɔgbɔ me nuwɔwɔ miliɔn alafa geɖe kplɔm la ta. Esia le kpe ɖom Yehowa ƒe ŋusẽ dzi. Gake aleke nunya va ge ɖe nya sia mee? Bu nya sia ŋu kpɔ: Yehowa kple Yesu medzudzɔ dɔwɔwɔ kpɔ o. (Yohanes 5:17) Ekema susu le eme be Dziƒoʋĩtɔ la ƒe dɔla siwo le esubɔm la hã le dɔ dzi ɣesiaɣi. Eye gaɖo ŋku edzi be wonye nuwɔwɔ siwo kɔkɔ wu amegbetɔwo, woƒe nunya de ŋgɔ eye wosẽ ŋu ale gbegbe wu amegbetɔwo tɔ. (Hebritɔwo 1:7; 2:7) Ke hã Yehowa kpɔ egbɔ be mawudɔla siawo katã le dɔ dzi ɣesiaɣi, wole dɔ si ŋu viɖe le wɔm dzidzɔtɔe—woyi edzi “wɔa eƒe nya dzi” eye ‘wosea eƒe gbe’—hena ƒe biliɔn geɖe. (Psalmo 103:20, 21) Aleke gbegbe Dɔdzikpɔla Gã sia ƒe nunya me agogloe nye si!\nYehowae Nye “Nunyatɔ Ðeka Hɔ̃” La\n17, 18. Nukata Biblia gblɔ be Yehowa koe nye “nunyatɔ ɖeka hɔ̃” la, eye nukata wòle be eƒe nunya nawɔ nuku na mí vevie?\n17 Le kpeɖodzi siawo ŋu bubu me la, ɖe wòwɔ nuku be Biblia ɖee fia be Yehowa ƒe nunya nye esi me goglo wu ɖesiaɖea? Le kpɔɖeŋu me, egblɔ be Yehowa koe nye “nunyatɔ ɖeka hɔ̃” la. (Romatɔwo 16:27) Yehowa ɖeka ko sie nunya le le gɔmesese si de blibo nu. Eya gbɔe nunya vavã ɖesiaɖe tso. (Lododowo 2:6) Esia tae togbɔ be Yesue dze nunya wu le Yehowa ƒe nuwɔwɔwo dome hã la, meɖo ŋu ɖe eya ŋutɔ ƒe nunya ŋu o ke boŋ alesi Fofoa fiae la, nenemae wòƒoa nui.—Yohanes 12:48-50.\n18 De dzesi alesi apostolo Paulo ƒo nu tso Yehowa ƒe nunya si le etɔxɛe ŋu, be: “Oo, Mawu ƒe kesinɔnuwo kple nunya kple sidzedze me goglo loo! Aleke eƒe ʋɔnudɔdrɔ̃wo me dzodzro tsitotsito meli o, eye eƒe mɔwo mele nyanya me gobi o ale!” (Romatɔwo 11:33) Alesi Paulo dze kpukpuia gɔme kple ɣlidonya si nye “Oo” la fia be enɔ eƒe seselelãme deto ɖem fia—le go sia me la, enye vɔvɔ̃ kple bubu deto. Helagbe me nya si wòzã na “goglo” do ƒome kplikplikpli kple nya si wozãna na “aʋli.” Le esia ta eƒe nyawo ɖe nɔnɔmetata aɖe si tsia susu me na ame fia. Ne míede ŋugble le Yehowa ƒe nunya ŋu la, ele abe ɖe míebɔbɔ be míakpɔ do globo aɖe me ene, esi de to ale gbegbe be seɖoƒe meli nɛ o, eye eme keke ale gbegbe be míate ŋu ase alesi gbegbe wòloloe la gɔme gɔ̃ hã o, ʋuu keke míahayi eƒe nɔnɔme dzidze ge pɛpɛpɛ o. (Psalmo 92:6) Ðe ema ŋu bubu mena míesee le mía ɖokui me be míabɔbɔ mía ɖokui oa?\n19, 20. (a) Nukatae hɔ̃ nye kpɔɖeŋu si sɔ na Yehowa ƒe nunya? (b) Aleke Yehowa ɖe ŋutete si le esi be wòakpɔ nu ayi etsɔme ʋĩ ke la fiae?\n19 Yehowa ganye “nunyatɔ ɖeka hɔ̃” la le mɔ bubu aɖe hã nu: Eya ɖeka koe ate ŋu akpɔ etsɔme ʋĩ ke. Ðo ŋku edzi be hɔ̃ si ƒe ŋku kpɔa nu dea didiƒe ʋĩ ye Yehowa zã tsɔ wɔ kpɔɖeŋu na eƒe nunya. Hɔ̃ ƒomevi aɖewo ƒe kpekpeme anɔ abe kilogram 5 pɛ ko ene, gake woƒe ŋku lolo wu ame tsitsiwo ƒe ŋku. Hɔ̃ ƒe ŋku kpɔa nu dea didiƒe nukutɔe, eye esia wɔnɛ be xe sia te ŋu kpɔa lãvi suewo le anyigba meta alafa geɖe tso yame, ɖewohĩ ate ŋu akpɔe wu kilometa ɖeka tso yame gɔ̃ hã! Yehowa ŋutɔ gblɔ le hɔ̃ ŋu be: “Eƒe ŋku kpɔa keke didiƒe ke.” (Hiob 39:29) Le susu ma ke nu la, Yehowa ate ŋu akpɔ nu ayi “keke didiƒe ke”—yi ɖe etsɔme ʋĩ ke!\n20 Kpeɖodziwo le Biblia me fũ siwo fia be nya sia nye nyateƒe. Nyagblɔɖi alafa geɖe le eme siwo nye nusiwo ava dzɔ ŋuti nya siwo woŋlɔ ɖi do ŋgɔ. Nusi ado tso aʋawɔwɔ aɖewo me, xexemeŋusẽwo ƒe dodo kple woƒe anyidzedze, kpakple aʋawɔɖaŋu siwo aʋafia aɖewo azã gɔ̃ hã, wogblɔ esiawo katã ɖi le Biblia me—le go aɖewo me la, wogblɔe ƒe alafa geɖe do ŋgɔ.—Yesaya 44:25–45:4; Daniel 8:2-8, 20-22.\n21, 22. (a) Nukata kpeɖodzi aɖeke meli si ta míaƒo nya ta be Yehowa kpɔ tiatia siwo katã nàwɔ le agbe me la do ŋgɔ o? Wɔ eƒe kpɔɖeŋu. (b) Aleke míewɔ nya be Yehowa ƒe nunya menye nusi me ameŋububu alo veveseseɖeamenu mele o?\n21 Gake ɖe esia fia be Mawu kpɔ tiatia siwo nàva wɔ le agbe me la do ŋgɔa? Amesiwo xɔ nuɖoɖiname ƒe nufiafia dzi se la ate tɔ ɖe edzi be ŋuɖoɖoae nye ẽ. Gake nuŋububu alea nye bubumademade Yehowa ƒe nunya ŋu boŋ, elabena ele fiafiam be mete ŋu ɖua eƒe ŋutete be wòakpɔ nusi adzɔ le etsɔme dzi o. Le kpɔɖeŋu me: Ne gbe vivi ŋutɔ aɖe le asiwò ale be ame aɖeke mede nuwò le hadzidzi me o la, ɖe wòfia be tiatia bubu aɖeke megali nàwɔ tsɔ wu be ha ko nànɔ dzidzim madzudzɔmadzudzɔea? Susu manɔ eme nenema kura o! Nenema ke ŋutete le Yehowa si be wòanya etsɔme, gake mezãa eƒe ŋutete sia ɣesiaɣi o. Ema wɔwɔ anye dada le tiatiawɔblɔɖe si le mía ŋutɔwo mía si la dzi, esi nye nunana xɔasi si Yehowa magbugbɔ axɔ le mía si akpɔ gbeɖe o.—Mose V, 30:19, 20.\n22 Esi gavloe wu enye be nuɖoɖiname nufiafia la le gbɔgblɔm tso Yehowa ƒe nunya ŋu be ameŋububu mele eme o, lɔlɔ̃ mele eme o, eye veveseseɖeamenu, alo nublanuikpɔkpɔ mele eme o. Gake esia menye nyateƒe kura koŋ o! Biblia fia be ‘dzi nyanu’ le Yehowa si. (Hiob 9:4) Mefia be dzi ŋutɔŋutɔ le esi abe amegbetɔ ƒe dzi ene o, ke boŋ Biblia zãa nyagbɔgblɔ sia zi geɖe tsɔ fiana amenyenye ememe tɔ, si me nusi ʋãa ame kple seselelãmewo le, abe lɔlɔ̃ ene. Eyata lɔlɔ̃ mee Yehowa zãa eƒe nunya le, abe alesi wòle le eƒe nɔnɔme bubuawo katã gome ene.—Yohanes I, 4:8.\n23. Nukae wòle be alesi Yehowa ƒe nunya de ŋgɔ boo wu mía tɔ la naʋã mí míawɔ?\n23 Nyateƒee, míate ŋu aɖo ŋu ɖe Yehowa ƒe nunya ŋu bliboe. Eme goglo boo wu mía ŋutɔwo míaƒe nunya ale gbegbe be Mawu ƒe Nya la xlɔ̃ nu mí lɔlɔ̃tɔe be: “Ðo ŋu ɖe Yehowa ŋu tso dzi blibo me, ke megaɖo dzi ɖe wò gɔmesese ŋu o. Lé ŋku ɖe eŋu le wò mɔwo katã dzi, ekema ata mɔ na wò.” (Lododowo 3:5, 6) Azɔ mina míadzro Yehowa ƒe nunya me ale be míate ŋu ate ɖe mía Mawu nunyala gãtɔ kekeake ŋu.\nBiabiawo Hena Ŋugbledede\nHiob 28:11-28 Aleke gbegbe Mawu ƒe nunya xɔ asii, eye nu nyui kae ado tso eme na mí ne míedea ŋugble le nya sia ŋu?\nPsalmo 104:1-25 Aleke Yehowa ƒe nunya dze le nuwɔwɔwo mee, eye aleke esia na nèse le ɖokuiwò me?\nLododowo 3:19-26 Ne míede ŋugble le Yehowa ƒe nunya ŋu eye míetsɔ nusi míesrɔ̃ le eŋu de dɔwɔwɔ me la, ŋusẽ kae wòakpɔ ɖe míaƒe gbesiagbegbenɔnɔ dzi?\nDaniel 2:19-28 Nukata woyɔ Yehowa be Amesi ɖea nya ɣaɣlawo ɖe go, eye nukae wòle be nunya si dze le eƒe Nya la me nyagblɔɖiwo me la naʋã mí míawɔ?\nTA 1 ‘Kpɔ Ða, Mía Mawu Enye Si’\nTA 2 Ðe Nàte Ŋu ‘Ate Ðe Mawu Ŋu’ Nyateƒea?\nTA 3 “Kɔkɔe, Kɔkɔe, Kɔkɔe Enye Yehowa”\nAKPA 1 ‘Ŋusẽ Geɖe Le Esi’\nTA 4 ‘Ŋusẽ Gã Le Yehowa Si’\nTA 5 Nuwɔŋusẽ—‘Dziƒo Kple Anyigba Wɔla’\nTA 6 Nutsrɔ̃ŋusẽ—‘Yehowa Nye Aʋawɔla Kalẽtɔ’\nTA 7 Ametakpɔŋusẽ—‘Mawu Nye Sitsoƒe na Mí’\nTA 8 Ðɔɖɔɖoŋusẽ—Yehowa Le ‘Nuwo Katã Wɔm Yeyee’\nTA 9 “Kristo, Si Nye Mawu Ƒe Ŋusẽ”\nTA 10 ‘Mizu Mawu Srɔ̃lawo’ le Ŋusẽ Zazã Me\nAKPA 2 LIA ‘Ame Si Lɔ̃a Dzɔdzɔenyenye’\nTA 11 “Eƒe Mɔwo Katã Dzɔ”\nTA 12 ‘Ðe Mawu Wɔa Nu Madzɔmadzɔa?’\nTA 13 “Yehowa ƒe Se De Blibo”\nTA 14 Yehowa Na ‘Tafe Ðe Ame Geɖewo Ƒe Xɔxɔ Ta’\nTA 15 Yesu ‘Ðo Dzɔdzɔenyenye Anyigba Dzi’\nTA 16 ‘Wɔ Nu Si Le Dzɔdzɔe’ Le Zɔzɔ Kple Mawu Me\nAKPA 3 LIA “Dzi Nyanu Le Esi”\nTA 17 ‘Oo, Mawu Ƒe Nunya Me Goglo Loo!’\nTA 18 Nunya Si Le ‘Mawu Ƒe Nya La’ Me\nTA 19 ‘Mawu Ƒe Nunya Ƒe Nya Ɣaɣla Kɔkɔe’\nTA 20 “Dzi Nyanu Le Esi”—Ke Hã Ebɔbɔa Eɖokui\nTA 21 Yesu Ðe ‘Nunya si Tso Mawu Gbɔ’ Fia\nTA 22 Ðe Nèzãa “Nunya si Tso Dziƒo” le Wò Agbenɔnɔ Mea?\nAKPA 4 LIA “Mawu Enye Lɔlɔ̃”\nTA 23 “Etre Mí Lɔlɔ̃”\nTA 24 Naneke Mate Ŋu ‘Ama Mí Atso Mawu Ƒe Lɔlɔ̃ Gbɔ O’\nTA 25 ‘Mía Mawu Ƒe Dɔmetɔtrɔ Kple Nublanuikpɔkpɔ’\nTA 26 Mawu si ‘Lɔ̃a Tsɔtsɔke’\nTA 27 “Aleke Gbegbe Eƒe Nyuiwɔwɔ Sɔ Gbɔe Nye Si!”\nTA 28 “Wò Ðeka Hɔ̃ Koe Nye Nuteƒewɔla”\nTA 29 ‘Be Nàdze Si Kristo Ƒe Lɔlɔ̃’\nTA 30 ‘Miyi Edzi Miazɔ le Lɔlɔ̃ Me’\nTA 31 ‘Te Ðe Mawu Ŋu, Eye Wòate Ðe Ŋuwò’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo Te Ðe Yehowa Ŋu


Mawue Nye Xɔlɔ̃ Nyuitɔ Kekeake Si Nàte Ŋu Adze\nGBE BUBU Abkhaz Afrikaans Albanian Amharic Arabic Argentina Tokunɔgbe Armenian Austria Tokunɔgbe Baoule Bassa (Cameroon) Bassa (Liberia) Batak (Karo) Batak (Simalungun) Batak (Toba) Bicol Boulou Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Danish Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Franse Futuna (East) Ga Garifuna Georgian Greece Tokunɔgbe Greek Greenlandic Guarani Guatemala Tokunɔgbe Haitian Creole Hausa Hebrew Hiligaynon Hmong (Ɣi) Hungarian Hungary Tokunɔgbe Iloko Indonesia Tokunɔgbe Indonesian Italian Italy Tokunɔgbe Japan Tokunɔgbe Japanese Kinyarwanda Kirghiz Kisi Korean Krio Kwanyama Latvian Lhukonzo Lithuanian Luganda Luo Malagasy Mapudungun Mauritian Creole Mbunda Medumba Mexico Tokunɔgbe Mizo Mozambique Tokunɔgbe Nahuatl (Guerrero) Ndebele (Zimbabwe) Nengone Netherlands Tokunɔgbe New Zealand Tokunɔgbe Nias Niuean Norwegian Nzema Oromo Panama Tokunɔgbe Paraguay Tokunɔgbe Peru Tokunɔgbe Philippines Tokunɔgbe Polish Portugal Tokunɔgbe Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Romany (Northern Greece) Romany (Southern Greece) Runyankore Russia Tokunɔgbe Russian Rutoro Sarnami Serbian Setswana Seychelles Creole Shona Shuar Sidama Sinhala Slovak Slovenian Spain Tokunɔgbe Spanish Swedish Tagalog Tahitian Thai Thailand Tokunɔgbe Tigrinya Tongan Totonac Tsonga Turkmen Tuvaluan Twi Tzotzil Ukrainian Urdu Urhobo Uzbek Uzbek (Roman) Wallisian Wayuunaiki Wolaita Xhosa Yoruba Zande Zapotec (Lachiguiri) Zulu\nMawu ƒe xɔlɔ̃ si nàva zue nye nu nyuitɔ kekeake si nàte ŋu awɔ. Mawu afia nusi nàwɔ dzi nadzɔ wò ahanɔ dedie la wò; ana nàvo tso dzixɔse gbegblẽ kple nuwɔna manyomanyo geɖe me. Ase wò gbedodoɖawo. Akpe ɖe ŋuwò be wò dzi nadze eme eye be dzi nanɔ ƒowò. (Psalmo 71:5; 73:28) Mawu akpe ɖe ŋuwò le xaxaɣiwo me. (Psalmo 18:19) Eye Mawu le eƒe agbemavɔnunana tsɔm le ŋkuwòme ɖom.—Romatɔwo 6:23.\nNe ète ɖe Mawu ŋu la, àte ɖe Mawu xɔlɔ̃wo hã ŋu. Woawo hã woava zu xɔ̃wòwo. Le nyateƒe me la, woava nɔ na wò abe nɔviwò ŋutsuwo kple nɔviwò nyɔnuwo ene. Adzɔ dzi na wo be woafia nu wò tso Mawu ŋu eye woakpe ɖe ŋuwò ahade dzi ƒo na wò.\nMíele tasɔsɔ me kple Mawu o. Ne èdi be yeanye Mawu xɔlɔ̃ la, ele be nya vevi aɖe me nakɔ na wò. Xɔlɔ̃wɔwɔ kple Mawu menye xɔlɔ̃wɔwɔ kple ame hatiwo o. Etsi wu mí sasasã henya nu wu mí boo eye ŋusẽ le esi wu mí sasasã. Eyae dze anye míaƒe Dziɖula. Eyata ne míedi be míanye exɔlɔ̃ la, ele be míaɖo toe ahawɔ nusi wòagblɔ na mí be míawɔ. Ne míewɔe alea la, eme anyo na mí ɣesiaɣi.—Yesaya 48:18.


Yesu Fia Nu Tso Ðokuibɔbɔ Ŋu | Yesu Ƒe Agbemeŋutinya\nÐokuibɔbɔ Ƒe Nufiame Vevi Aɖe\nYESU GAGBLƆ EƑE KU ŊU NYA ÐI\nETSƆ GAKU SI WOÐE LE TƆMELÃ ƑE NU ME XE ADZƆE\nAME KAE ANYE GÃTƆ LE FIAÐUƑE LA ME?\nEsi Yesu ƒe nɔnɔme trɔ le toa dzi eye emegbe wòda gbe le ŋutsuvi si me gbɔgbɔ vɔ̃ nɔ la ŋu le Kaisarea Filipi megbe la, eɖo ta Kapernaum. Esi medi be amehawo “nanya” nu tso yeƒe mɔzɔzɔa ŋu o ta la, eya kple eƒe nusrɔ̃lawo ɖeɖee zɔ mɔa. (Marko 9:30) Esia gana mɔnukpɔkpɔe be wòadzra eƒe nusrɔ̃lawo ɖo ɖe eƒe ku kple dɔ si woava wɔ la ŋu. Egblɔ na wo be: “Wole Amegbetɔvi la de ge asi na amewo, eye woawui, ke woafɔe ɖe tsitre le ŋkeke etɔ̃a gbe.”—Mateo 17:22, 23.\nMenye nya yeyee nya mawo nye na eƒe nusrɔ̃lawo o. Do ŋgɔ la, Yesu ƒo nu tso ale si woava wui ŋu, togbɔ be Petro medi be yeaxɔe ase be esia adzɔ o hã. (Mateo 16:21, 22) Azɔ hã, apostolo etɔ̃ kpɔ Yesu ƒe nɔnɔmetɔtrɔa hese dzeɖoɖo si ku ɖe eƒe “dzodzo” la ŋu. (Luka 9:31) Yesu yomedzelawo ‘xa nu vevie’ le eƒe nya sia ta, togbɔ be womese egɔme bliboe o hã. (Mateo 17:23) Ke hã wonɔ vɔvɔ̃m be yewoagabia nyae tso eŋu.\nEmegbe wova Kapernaum, afi si Yesu dzena zi geɖe le eƒe subɔsubɔdɔa wɔɣi eye wònye apostoloawo dometɔ geɖewo de. Le afi ma la, ame siwo xɔa gbedoxɔmenudzɔdzɔa va Petro gbɔ. Ðewohĩ esi wonɔ didim be yewoatso Yesu nu be mexea adzɔ o ta la, wobia be: “Ðe miaƒe nufiala ya medzɔa drakma eve [gbedoxɔmenudzɔdzɔ] la oa?”—Mateo 17:24.\nPetro ɖo eŋu be: “Edzɔnɛ.” Kaka wòaɖo aƒea me la, Yesu ya nya nu si dzɔ xoxo. Eya ta hafi Petro nado nyaa ɖa la, Yesu do ŋgɔ biae be: “Simon, nu kae nèsusu? Ame kawo sie anyigbadzifiawo xɔa adzɔ alo nudzɔdzɔ le? Wo viwo si loo alo ame bubuwo sia?” Petro ɖo eŋu be: “Le ame bubuwo si.” Eyome Yesu gblɔ be: “Ekema mehiã be viwo naxe adzɔ o ɖe!”—Mateo 17:25, 26.\nYesu Fofoe nye xexea me katã ƒe Fia kple Ame si wodea ta agu na le gbedoxɔa me. Eya ta se mebia tso Mawu ƒe Vi la si be wòaxe gbedoxɔmenudzɔdzɔa o. Ke hã Yesu gblɔ be: “Be míagaɖia wo nu o la, yi ƒuta, nàda ƒu, eye lã gbãtɔ si nàɖe la, lée, eye ne èke eƒe nu me la, àkpɔ klosalogaku [stata-gaku, alo drakma ene gaku]. Tsɔe yi ɖana wo ɖe nye kpli wò nu.”—Mateo 17:27.\nEsia megbe kpuie la, nusrɔ̃lawo va ƒo ƒu, eye wobia nya Yesu ku ɖe ame si anye gãtɔ le Dziƒofiaɖuƒea me ŋu. Ame siawo kee nɔ vɔvɔ̃m be yewoabia nya Yesu ku ɖe eƒe kua ŋu, gake womevɔ̃ be yewoabia nyae tso yewoƒe etsɔme ya ŋu o. Yesu nya nu si susum wole. Nya aɖe si ʋlim wonɔ esime wonɔ eyome trɔ gbɔna Kapernaum lae hee vɛ. Eya ta ebia wo be: “Nya ka ʋlimee mienɔ le mɔa dzi?” (Marko 9:33) Esi ŋu kpe nusrɔ̃lawo ta la, wozi kpi, elabena wonɔ nya ʋlim le wo nɔewo dome tso ame si nye gãtɔ ŋu. Mlɔeba apostoloawo tsɔ biabia si ŋu wonɔ nya ʋlim le la ɖo Yesu ŋkume. Eyae nye be: “Ame ka tututue nye gãtɔ le Dziƒofiaɖuƒe la me?”—Mateo 18:1.\nÐewohĩ awɔ nuku na mí be nyaʋiʋli ma tɔgbi aɖo nusrɔ̃lawo dome, elabena wokpɔ nu siwo Yesu wɔ hese eƒe nyawo ƒe etɔ̃ kloe nye ema. Ke hã ame madeblibowo koe woawo hã wonye. Azɔ hã, le subɔsubɔha si me wonɔ tsi me la, amewo tea gbe ɖe nɔƒe gã didi kple ɖoƒe dzi. Gawu la, ɣeyiɣi kpui aɖe do ŋgɔ la, Yesu do ŋugbe na Petro be yeatsɔ Fiaɖuƒea ƒe “safuiwo” anɛ. Ðe esia na wòsusui be yee nye gãtɔa? Yakobo kple Yohanes hã anya susu nu ma ke le esi wokpɔ Yesu ƒe nɔnɔmetɔtrɔ la ta.\nAleke kee nyaa ɖale o, Yesu wɔ nane tsɔ ɖɔ woƒe susua ɖo. Eyɔ ɖevi aɖe eye wòtsɔe ɖo wo titina hegblɔ na nusrɔ̃lawo be: “Ne mietrɔ hezu abe ɖevi suewo ene o la, miele yiyi ge ɖe Dziƒofiaɖuƒe la me akpɔ o. Eya ta ame sia ame si abɔbɔ eɖokui abe ɖevi sia ene la, eyae anye gãtɔ le Dziƒofiaɖuƒe la me; eye ame sia ame si xɔa nenem ɖevi siawo tɔgbi ɖeka le nye ŋkɔ ta la, exɔa nye hã.”—Mateo 18:3-5.\nNufiafia ƒe mɔnu nyui kae nye esi! Yesu medo dziku ɖe eƒe nusrɔ̃lawo ŋu hegblɔ be wonye ŋuklẽlawo alo nu gã dilawo o. Ke boŋ etsɔ ɖevi aɖe wɔ kpɔɖeŋui na wo. Ðevi suewo metsia dzi ɖe ɖoƒe kɔkɔ alo ŋkɔxɔxɔ ŋu o. Eya ta Yesu le eƒe nusrɔ̃lawo fiam be woatu nɔnɔme sia ke ɖo. Azɔ Yesu ƒo eƒe nyaa ta na eyomedzelawo ale: “Ame si wɔa eɖokui suetɔ le mi katã mia dome lae nye gãtɔ.”—Luka 9:48.\nEsi Yesu kple eƒe nusrɔ̃lawo trɔ va Kapernaum la, nya vevi ka dzie wògate gbe ɖo, eye aleke wowɔ nui?\nNu ka tae mehiã kokoko be Yesu naxe gbedoxɔmenudzɔdzɔa o, gake nu ka tae wòxee?\nNu kawo gbɔe wòanya tso be nusrɔ̃lawo nɔ nya ʋlim ku ɖe ɖoƒe ŋu, eye aleke Yesu ɖɔ wo ɖoe?


Ðe Wòate Ŋu Adzɔ Be Yehowa Naɖe Mɔ Dɔ Nawu Kristotɔa? | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mazatec (Huautla) Mixe Mongolian Moore Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Waray-Waray Wayuunaiki Wolaita Xhosa Yoruba Zande Zulu\nÐe David ƒe nya si wògblɔ le Psalmo 37:25 kple Yesu ƒe nya si le Mateo 6:33 la fia be Yehowa maɖe mɔ gbeɖe be dɔ nawu Kristotɔ oa?\nDavid ŋlɔ bena yemekpɔ be “wogblẽ ame dzɔdzɔe ɖi, eye viawo ɖo abologbe kpɔ o.” Esia fia be nu si teƒe eya ŋutɔ kpɔ le agbe me dzie wònɔ te ɖo gblɔ nya sia. Enya nyuie be Mawu megblẽa etɔwo ɖi o. (Ps. 37:25) Gake David ƒe nyawo mefia be hiã metu mawusubɔla aɖeke kpɔ alo be mate ŋu adzɔ gbeɖe o.\nDavid ŋutɔ hã to nɔnɔme sesẽwo me ɣeaɖewoɣi. Esia ƒe kpɔɖeŋue nye esime wònɔ sisim le Saul nu. Nuɖuɖu vɔ le David kple eƒe amewo si, eye wòyi ɖabia be woana abolo yewo. (1 Sam. 21:2-7) Eya ta le gaƒoƒo ma me la, ‘abolo hiã’ David. Gake le ɣeyiɣi sesẽ ma me la, enyae be Yehowa megblẽ ye ɖi o. Nyateƒeae nye be, Biblia megblɔ le afi aɖeke be eva hiã be David nanɔ nu biam hafi akpɔ nuɖuɖu si nu wòanɔ agbe ɖo o.\nLe Mateo 6:33 la, Yesu ka ɖe edzi na mí be Mawu akpɔ esubɔla wɔnuteƒewo ƒe nuhiahiãwo gbɔ na wo ne wotsɔ Fiaɖuƒea ƒe nuwo ɖo nɔƒe gbãtɔ le agbe me. Yesu gblɔ be: “Miyi edzi mianɔ fiaɖuƒe la kple Mawu ƒe dzɔdzɔenyenye dim gbã, eye woatsɔ nu bubu siawo katã [abe nuɖuɖu, nunono kple nudodo ene] akpe ɖe eŋuti na mi.” Gake Yesu na míenya hã be le yometiti ta la, dɔ awu ye ‘nɔviwo.’ (Mat. 25:35, 37, 40) Esia dzɔ ɖe apostolo Paulo dzi. Ɣeaɖewoɣi la, dɔ wui eye tsikɔ hã wui.—2 Kor. 11:27.\nYehowa na míenya be yometiti ƒomevi vovovowo ava mía dzi. Ate ŋu aɖe mɔ míato nɔnɔme sesẽwo me ale be míana woakpɔ ŋuɖoɖo na nya siwo Abosam fɔ ɖe te. (Hiob 2:3-5) Le kpɔɖeŋu me, mía nɔvi Kristotɔwo, abe esiwo wode Nazitɔwo ƒe fuwɔamesaɖawo me ene la ƒe agbe ɖo afɔku me le yometiti ta. Wona dɔ wu Ðasefoawo, eye esia nye ayemɔ vɔ̃ɖi aɖe si dzi woto be yewoana woadzudzɔ nuteƒewɔwɔ. Ðasefo siwo wɔ nuteƒe la yi edzi ɖo to Yehowa, eye eya hã megblẽ wo ɖi o. Eɖe mɔ dodokpɔ sia va wo dzi, abe ale si ko wòɖea mɔ Kristotɔwo katã toa dodokpɔ ƒomevi vovovowo me ene. Ke hã ɖikeke mele eme o be Yehowa kpena ɖe ame siwo katã kpea fu le eƒe ŋkɔa ta la ŋu. (1 Kor. 10:13) Anyo be Filipitɔwo 1:29 me nyawo nanɔ susu me na mí, afi si gblɔ be: “Miawoe wona mɔnukpɔkpɔe le Kristo ta, menye be miaxɔ edzi ase ko o, ke be miakpe fu ɖe eta hã.”\nYehowa do ŋugbe be yemagblẽ ye subɔlawo ɖi o. Le kpɔɖeŋu me, Yesaya 54:17 gblɔ be: “Lãnu sia lãnu, si wotu ɖe ŋuwò la, madze edzi o.” Ŋugbedodo sia kple bubu siwo ɖii la ka ɖe edzi na mí be Mawu akpɔ eƒe amewo ta abe ƒuƒoƒo ene. Gake ate ŋu adzɔ be Kristotɔ ɖekaɖekawo nado go dodokpɔ siwo me woabu woƒe agbe le la gɔ̃ hã..\nNyabiabia Siwo Tso Exlẽlawo Gbɔ—September 2014\nNyabiabia Siwo Tso Exlẽlawo Gbɔ—December 2018\nNyabiabia Siwo Tso Exlẽlawo Gbɔ—November 2018\nNyabiabia Siwo Tso Exlẽlawo Gbɔ—July 2018\nNyabiabia Siwo Tso Exlẽlawo Gbɔ—April 2018


1 Korintotɔwo 10:13-14\n Tetekpɔa ɖeke meva mia dzi kpɔ o negbe ame tɔ ɖeɖeko, gake nuteƒewɔla enye Mawu, amesi mana mɔ bena, woate mi akpɔ awu alesi miate ŋui la o; ke ana gododo le eme hã akpe ɖe tetekpɔ ŋuti, bene miate ŋu atsɔe. Eyata, nye lɔlɔ̃tɔwo, misi le trɔ̃subɔsubɔ la nu!\nElabena nusianu, si le xexeame: ŋutilã ƒe nudzodzro kple ŋkuwo ƒe ŋubiabiã kple agbe ƒe adegbe ƒuƒlu ƒoƒo la, metso Fofo la gbɔ o, ke boŋ xexeame wotso.\nEyaŋuti mibɔbɔ mia ɖokui ɖe Mawu te; ke mitsi tre ɖe Abosam ŋu, eye wòasi le mia gbɔ.\nYɔm le xaxagbe la, ekema maɖe wò, eye nade bubu ŋunye!\n Ke menye esia ɖeɖekoe o, hafi míeƒoa adegbe le xaxawo me hã, esi mienyae bena, xaxa dzia dzidodo; ke dzidodo dzia kelili, ke kelili dzia mɔkpɔkpɔ; ke mɔkpɔkpɔ menana ŋu kpea ame o, elabena wotrɔ Mawu ƒe lɔlɔ̃ la kɔ ɖe míaƒe dziwo me to Gbɔgbɔ kɔkɔe, si wona mí la dzi.\n1 Korintotɔwo 6:9-11\n Alo mienyae bena, ame madzɔmadzɔwo manyi mawufiaɖuƒe la ƒe dome oa? Migana woable mi o: Ahasiwɔla wo kple trɔ̃subɔlawo kple matrewɔlawo kple hadzelawo kple ŋutsu, siwo dɔna kple ŋutsuwo, kple fiafitɔwo kple ŋubiãlawo kple ahamulawo kple busubɔlawo kple adzodalawo la womanyi mawufiaɖuƒe la ƒe dome o. Eye nenem mia dome amea ɖewo nɔ tsã; ke wole tsi na mi, ke wona mia ŋuti kɔ, ke wotso afia na mi le Aƒetɔ Yesu ƒe ŋkɔ la kple mia Mawu ƒe Gbɔgbɔ la me.\neye wòɖea mí, bena míagbe mawumavɔ̃mavɔ̃ kple xexeame nudzodzrowo, eye míano anyi le ɖokuidziɖuɖu kple nu dzɔdzɔe wɔwɔ kpakple mawusosroɖa me le xexe sia me,\n Nɔvinyewo, ne miege ɖe tetekpɔ bubu ƒomeviwo me la, mibui dzidzɔ sɔŋ, esi mienyae bena, miaƒe xɔse ƒe dodokpɔ wɔa dzidodo.\n Elabena menye nunɔlagã, si mate ŋu anya míaƒe gbɔdzɔgbɔdzɔwo na mi o lae le mía si o, ke boŋ enye amesi wote kpɔ le nuwo katã me, abe míawo ke ene, negbe nuvɔ̃ koe mele eŋu o. Eyata minɛ miatsɔ dzideƒo ate va eƒe amenuvevezikpui la gbɔ, bene míaƒe asi nasu nublanuikpɔkpɔ dzi, eye míakpɔ amenuveve hena mía xɔxɔ le hiahiãgbe.\n Elabena ale gbegbe Mawu lɔ̃a xexeame bena, wòtsɔ ye ŋutɔ ƒe Tenuvi hena, bena amesiame, si xɔa edzi sena la, mele tsɔtsrɔ̃ ge o, ke boŋ wòakpɔ agbe mavɔ. Elabena Mawu medo via ɖe xexeame, be woadrɔ̃ ʋɔnu xexeame o; ke boŋ be woaɖe xexeame to eyama dzi.\nmigasẽ miaƒe dzime ahe le Meriba kple gbemagbe le Masa le gbeadzi ene o!\nEye megakplɔ mi yi ɖe tetekpɔ me o; ke ɖe mi tso vɔ̃ɖitɔ la si me! Elabena tɔwòe nye fiaɖuƒe kple ŋusẽ kple ŋutikɔkɔe yi ɖe mavɔmavɔ me. Amen.\nMinɔ ŋudzɔ, eye mido gbe ɖa, ne miagadze telekpɔ me o; gbɔgbɔ la le lɔlɔ̃m, gake ŋutilã la gbɔdzɔ.


4 Mose 16 | Biblia Le Internet Dzi | Xexe Yeye Gɔmeɖeɖe\n4 Mose 16:1-50\nKora, Datan kple Abiram ƒe aglãdzedze (1-19)\nƲɔnudɔdrɔ̃ aglãdzelawo (20-50)\n16 Eye Kora,+ si nye Yizhar+ vi, Kohat+ vi, Lewi+ vi hekpe ɖe Eliab+ vi siwo nye Datan kple Abiram, kpakple Pelet vi On ŋu—ame etɔ̃ siawo tso Ruben+ ƒomea me—wo katã wowɔ ɖeka. 2 Eye wotso ɖe Mose ŋu, woawo kple ŋutsu alafa eve blaatɔ̃ siwo nye Israel-viwo ƒe tatɔwo, ame ŋkutawo, kple ame xɔŋkɔwo le ameha la dome. 3 Eye wova ƒo ƒu ɖe+ Mose kple Aron ŋu gblɔ na wo be: “Mia tɔ va glo! Ha blibo la katã le kɔkɔe,+ eye Yehowa le wo dome+ tso. Nu ka tae miedo mia ɖokui ɖe dzi le Yehowa ƒe ha la dome ale?” 4 Esi Mose see la, enumake etsyɔ mo anyi. 5 Eye wògblɔ na Kora kple edzidelawo katã be: “Etsɔ ŋdi la, Yehowa ana woanya ame si nye etɔ,+ ame si le kɔkɔe, kple ame si ate ɖe eŋu,+ eye ame si wòatia+ la, eyae ate ɖe eŋu. 6 Kora, wò kple ha blibo si le ŋuwò la,+ ale miawɔe nye esi: mitsɔ dzudzɔdosonuwo+ 7 miaɖe dzo ɖe wo me, eye miakɔ dzudzɔdonu ʋeʋĩ ɖe wo dzi ava Yehowa ŋkume etsɔ, eye ame si Yehowa atia+ la, eyae nye ame si le kɔkɔe. Mi Lewi viwo,+ mia tɔ va glo!” 8 Mose gagblɔ na Kora be: “Mi Lewi viwo, meɖe kuku, misee. 9 Nu tsɛ wònye le mia ŋkume be, Israel ƒe Mawu la ɖe mi ɖe vovo tso Israel ƒe ha+ la dome be miate ɖe ye ŋu awɔ Yehowa ƒe avɔgbadɔ la me dɔwo, mianɔ ha la ŋgɔ asubɔ wo,+ 10 eye be wòna wò kple nɔviwò Lewi viwo katã miete ɖe eŋua? Ðe miegale didim be yewoaxɔ nunɔlanyenye la hã?+ 11 Esia ta Yehowa ŋue wò kple ha blibo si le ŋuwò la miele tsitre tsim ɖo. Ke Aron ya, ame kae wònye be miele eŋu lĩm?”+ 12 Emegbe Mose dɔ be woayi aɖayɔ Datan kple Abiram,+ siwo nye Eliab viwo avɛ, ke wogblɔ be: “Míegbɔna afi aɖeke o! 13 Nu tsɛ wònye be nèkplɔ mí tso anyigba si dzi notsi kple anyitsi le sisim le la dzi, be nàva wu le gbea dzia?+ Fifia, ɖe nègale didim be yeaɖu amegã hã ɖe mía dzia? 14 Mèkplɔ mí yi anyigba si dzi notsi kple anyitsi le sisim le la dzi,+ kaka ahayi anyigba kple waingble tsɔ ge na mí wòanye míaƒe domenyinu o. Ðe nèbe yeaho ŋku le to me na ŋutsu siawoa? Míegbɔna afi aɖeke o!” 15 Ale dzi ku Mose vevie, eye wògblɔ na Yehowa be: “Mègatrɔ kpɔ woƒe nuɖuvɔsa o. Nyemexɔ tedzi ɖeka teti hã le wo si o, eye nyemewɔ vɔ̃ wo dometɔ aɖeke hã o.”+ 16 Eye Mose gblɔ na Kora be: “Wò kple ha blibo si le ŋuwò la katã kpakple Aron miva Yehowa ŋkume etsɔ. 17 Mia dometɔ ɖe sia ɖe natsɔ eƒe dzudzɔdosonu ahakɔ dzudzɔdonu ʋeʋĩ ɖe edzi, eye miatsɔe ava Yehowa ŋkume; woanye dzudzɔdosonu alafa eve blaatɔ̃, eye wò kple Aron hã mitsɔ miaƒe dzudzɔdosonuwo vɛ.” 18 Ale wo dometɔ ɖe sia ɖe tsɔ eƒe dzudzɔdosonu, ɖe dzo ɖe eme, eye wokɔ dzudzɔdonu ʋeʋĩ ɖe wo dzi heva tɔ ɖe takpegbadɔa nu; Mose kple Aron hã kpe ɖe wo ŋu. 19 Esi Kora ƒo edzidelawo+ nu ƒu ɖe wo ŋu le takpegbadɔa nu la, Yehowa ƒe ŋutikɔkɔe dze na ha blibo la katã.+ 20 Eye Yehowa gblɔ na Mose kple Aron be: 21 “Mite ɖa le ha sia ŋu, ne matsrɔ̃ wo zi ɖeka.”+ 22 Ale wotsyɔ mo anyi gblɔ be: “Oo Mawu, wò Ame si na agbegbɔgbɔ amewo* katã,+ ɖe ame ɖeka pɛ awɔ nu vɔ̃, eye nàdo dziku ɖe ha blibo la katã ŋua?”+ 23 Eye Yehowa gblɔ na Mose be: 24 “Gblɔ na ha la be, ‘Mite ɖa le Kora, Datan kple Abiram+ ƒe agbadɔwo ŋu!’” 25 Emegbe Mose tso yi Datan kple Abiram gbɔ, eye Israel ƒe ametsitsiwo+ yi kplii. 26 Eye wògblɔ na ha la be: “Meɖe kuku, mite ɖa le ame vɔ̃ɖi siawo ƒe agbadɔwo ŋu, eye migaka asi woƒe naneke ŋu o, ne woagatsrɔ̃ mi le woƒe nu vɔ̃wo ta o.” 27 Enumake wote ɖa le Kora, Datan kple Abiram ƒe agbadɔwo ŋu le akpa sia akpa, eye Datan kple Abiram do go va tɔ ɖe woƒe agbadɔwo nu, eye wo srɔ̃wo, wo viwo kple wo vi suewo le wo ŋu. 28 Eye Mose gblɔ be: “Esia mee mianyae le be, Yehowa ye dɔm be mawɔ dɔ siawo katã, eye menye nye ŋutɔ koe tso le ewɔm o: 29 Ne ame siawo aku abe ale si ko amegbetɔwo katã kunae ene, eye woahe to na wo abe ale si ko wohea to na amegbetɔwo katã ene la, ekema menye Yehowa ye dɔm o.+ 30 Ke ne nu madzɔkpɔ aɖee Yehowa awɔ, eye anyigba ake nu ami wo kple woƒe nuwo katã, eye woayi tsiẽ* agbagbee la, ekema mianyae nyuie be ŋutsu siawo mede bubu Yehowa ŋu o.” 31 Mekpɔ ɖe nu le nya siawo me hafi anyigba la fe kpla le wo te o.+ 32 Eye anyigba ke nu mi wo kple woƒe aƒemetɔwo kple Kora dzidelawo+ kpakple woƒe nuwo katã. 33 Ale wo kple woƒe amewo katã yi tsiẽ* agbagbee, eye anyigba la tu ɖe wo nu, ale be wo nu yi le ha la dome.+ 34 Esi Israel-vi siwo katã ƒo xlã wo la se woƒe ɣlidodoa la, wosi, elabena wogblɔ be: “Ðewohĩ anyigba la ava mi míawo hã!” 35 Eye dzo tso Yehowa gbɔ+ va fiã ŋutsu alafa eve blaatɔ̃ siwo le dzudzɔ ʋeʋĩ dom+ la. 36 Yehowa gblɔ na Mose be: 37 “Gblɔ na Aron vi Eleazar be wòafɔ dzudzɔdosonuawo+ le afi si dzoa bi le la, elabena nu kɔkɔe wonye. Gblɔ nɛ be wòakaka dzoa ɖe adzɔge. 38 Na woaƒo ŋutsu siwo wɔ nu vɔ̃ eye woku* la ƒe dzudzɔdosonuawo gbadzɛ, afa ɖe vɔsamlekpui la ŋu,+ elabena wotsɔ wo va Yehowa ŋkume, eye wozu nu kɔkɔewo. Woanye dzesi na Israel-viwo.”+ 39 Ale nunɔla Eleazar fɔ akɔblidzudzɔdosonu siwo ame siwo dzoa fiã tsɔ vɛ la, eye woƒo wo gbadzɛ tsɔ fa ɖe vɔsamlekpui la ŋu, 40 abe ale si tututu Yehowa gblɔ nɛ to Mose dzi ene. Esia zu ŋkuɖodzinu na Israel-viwo be ame si womeɖe mɔ na o* si menye Aron ƒe dzidzimevi o la, dometɔ aɖeke nagava be yeado dzudzɔ ʋeʋĩ le Yehowa ŋkume+ o, eye ame aɖeke nagakpɔ Kora kple edzidelawo+ ƒe nu awɔ o. 41 Esi ŋu nya ke ko la, Israel ƒe ha blibo la de asi liʋiliʋĩlilĩ me le Mose kple Aron+ ŋu be: “Mi ŋutsu eve siawoe wu Yehowa ƒe amewo.” 42 Esi ha la wɔ ɖeka tso ɖe Mose kple Aron ŋu la, woawo trɔ dze ŋgɔ takpegbadɔ la, eye kpɔ ɖa, alilikpo la tsyɔ edzi, eye Yehowa ƒe ŋutikɔkɔe dze wokpɔ.+ 43 Mose kple Aron yi takpegbadɔa ŋgɔ,+ 44 eye Yehowa gblɔ na Mose be: 45 “Mite ɖa le ha sia ŋu, ne matsrɔ̃ wo zi ɖeka.”+ Eye wotsyɔ mo anyi.+ 46 Emegbe Mose gblɔ na Aron be: “Tsɔ dzudzɔdosonu nàɖe dzo le vɔsamlekpuia+ dzi ɖe eme, kɔ dzudzɔdonu ʋeʋĩ ɖe edzi, eye netsɔ nàyi ha la dome alé avu ɖe wo ta,+ elabena Yehowa ƒe dziku gbɔna wo dzi. Dɔvɔ̃ la dze egɔme!” 47 Enumake Aron tsɔe, abe ale si tututu Mose gblɔe ene, eye wòƒu du yi ha la dome; eye kpɔ ɖa, fuwɔame la dze egɔme xoxo le dukɔ la dome! Eye wòkɔ dzudzɔdonu ʋeʋĩ ɖe dzudzɔdosonua dzi hede asi avuléle me ɖe dukɔ la ta. 48 Etɔ ɖe ame kukuawo kple agbagbeawo dome, eye mlɔeba fuwɔame la nu tso. 49 Ame siwo fuwɔamea wu la le ame akpe wuiene alafa adre, ke ame siwo ku le Kora ƒe nya la me ya mele eme o. 50 Mlɔeba, esi Aron trɔ va Mose gbɔ le takpegbadɔa nu la, fuwɔame la nu tso.\n^ Alo, “wɔ nu vɔ̃ ɖe woawo ŋutɔwo ƒe luʋɔwo ŋu.”\n^ Alo, “ame tutɔ.”


Mawudɔlawo Ðe Gbeƒã Yesu Dzidzi | Biblia Me Nusɔsrɔ̃wo Na Ðeviwo\nRoma Fiaɖuƒea dzi ɖula, Kaisaro Augusto, de se be Yudatɔwo katã nayi wo de avae ŋlɔ ŋkɔ. Eya ta Yosef kple Maria yi Betlehem, si nye du si me Yosef tso. Ɣemaɣi la esusɔ vie Maria nadzi vi.\nEsi woɖo Betlehem la, lãkpo me koe nye teƒe si wokpɔ na wo be woadze. Afi mae Maria dzi Yesu le. Exatsa avɔ ɖe ɖevia ŋu, eye wòtsɔe mlɔ lãnuɖunu me.\nAlẽkplɔla aɖewo nɔ woƒe alẽwo kplɔm le teƒe aɖe si te ɖe Betlehem ŋu le zã me. Mawudɔla aɖe va tɔ ɖe wo gbɔ le vo me eye Yehowa ƒe ŋutikɔkɔe klẽ ƒo xlã wo. Alẽkplɔlaawo vɔ̃ gake mawudɔlaa gblɔ na wo be: ‘Migavɔ̃ o. Dzidzɔnya aɖe le asinye na mi. Wodzi Mesia la le Betlehem egbea.’ Le ɣeyiɣi ma tututu me la, wokpɔ mawudɔla gbogbo aɖewo le yame wonɔ gbɔgblɔm be: ‘Ŋutikɔkɔe na Mawu le dziƒo, eye ŋutifafa na anyigbadzinɔlawo.’ Eyome mawudɔlaawo bu vĩi. Nu kae alẽkplɔlaawo wɔ?\nWogblɔ na wo nɔewo be: ‘Mina míayi Betlehem fifi laa.’ Woyi enumake eye wokpɔ Yosef, Maria kple wo vi la le lãkpo me.\nNya si mawudɔlaa gblɔ na alẽkplɔlaawo la wɔ nuku na ame sia ame si see. Maria bu mawudɔlaa ƒe nyawo ŋu vevie eye womebu le tame nɛ gbeɖe o. Alẽkplɔlawo trɔ yi woƒe alẽawo gbɔ eye woda akpe na Yehowa ɖe nu si wokpɔ eye wose la ta.\n“Mawu gbɔe metso va afi sia. Nyemeva le ɖokuinye si o, ke boŋ Ame mae dɔm ɖa.”—Yohanes 8:42\nNyabiasewo: Esi wodzi Yesu la, nya kae mawudɔlawo gblɔ? Ame kawoe alẽkplɔlawo kpɔ le Betlehem?\nAleke Elizabet kple via si le dɔ me nɛ la siaa de bubu Yesu ŋui?\nAleke míewɔ nya be womedzi Yesu le December 25 lia dzi o?\n‘Mawu Ðo Yesu Wòzu Aƒetɔ Kple Kristo Vavã’\nƔeaɖewoɣi la, ɖikeke ate ŋu agbɔdzɔ míaƒe xɔse me. Na ale si nèxɔ Yesu, si nye Mawu Fiaɖuƒea ƒe Fia kple Mesia la dzi se la me nasẽ ɖe edzi.


Nuƒoƒo Ƒe Nunana: Gblɔ Nya Siwo “Nyo Hena Tutuɖo”\n“Migana nya ƒaƒã aɖeke nado tso miaƒe nu me o, ke boŋ nya siwo nyo hena tutuɖo.”—EFESOTƆWO 4:29.\n1-3. (a) Nu nyui siwo Yehowa na mí la dometɔ ɖekae nye ka? Aleke wòate ŋu adzɔe be míazãe le mɔ gbegblẽ nu? (b) Aleke wòle be míazã nuƒoƒo ƒe nunana lae?\nVIFOFO aɖe ƒle gasɔ na viaŋutsu si nye sɔhɛ. Dzidzɔe wònye nɛ be yetsɔ nunana tɔxɛ ma na ye via. Gake ne ɖevia doa gasɔa ɖekematsɔlemetɔe, si wɔe be wòtsɔe lɔ ame aɖe hewɔ nuvevii ya ɖe? Aleke vifofoa ase le eɖokui me?\n2 Yehowa gbɔe “nunana nyuiwo katã kple nunana blibowo katã tso.” (Yakobo 1:17) Nu nyui siwo wòna mí la dometɔ ɖekae nye nuƒoƒo ƒe ŋutete si le mía si. Nuƒoƒo ƒe nunanaa wɔnɛ be míetea ŋu ɖea míaƒe susuwo kple seselelãmewo gblɔna. Ewɔnɛ hã be míetea ŋu gblɔa nya siwo tua amewo ɖo henana woƒe dzi dzea eme. Gake nya siwo míegblɔna ate ŋu agblẽ nu le amewo ŋu ahana woase veve hã.\n3 Ŋusẽ le nya siwo míegblɔna ŋu ale gbegbe, eye Yehowa fiaa mí ale si míawɔ nuƒoƒo ƒe nunanaa ŋu dɔ nyuie. Egblɔ na mí be: “Migana nya ƒaƒã aɖeke nado tso miaƒe nu me o, ke boŋ nya siwo nyo hena tutuɖo le ale si nɔnɔmea le nu, ale be wòaɖe vi na ame siwo asee la.” (Efesotɔwo 4: 29) Na míadzro ale si míate ŋu azã nunana sia si tso Mawu gbɔ la wòadze eŋu kpakple ale si míatsɔe ade dzi ƒo na amewo la me.\nÐƆ ŊU ÐO LE NUƑOƑO ME\n4, 5. Nu kae míate ŋu asrɔ̃ tso Biblia me lododowo me ku ɖe ŋusẽ si le míaƒe nyawo ŋu me?\n4 Ŋusẽ le nya siwo dona le mía nu la ŋu, eya ta ele be míaɖɔ ŋu ɖo le nya siwo míegblɔna kple ale si míegblɔa woe me. Lododowo 15:4 gblɔ be: “Aɖe fafɛ la, agbeti wònye, ke nya totro nana mɔkpɔkpɔ buna ɖe ame.” Abe ale si ko ati nyui dama naa dzidzeme kple agbee ene la, nenema kee nya tuameɖowo hã nana esela ƒe dzi dzea emee. Gake nya tɔamewo nana amewo sea veve eye wòtena ɖe wo dzi.—Lododowo 18:21.\nNuƒoƒo tufafatɔe nana ame ƒe dzi dzea eme\n5 Lododowo 12:18 gblɔ be: “Nuƒoƒo eŋumabumabui le abe yitɔame ene.” Nya veamewo ate ŋu ade abi ame ƒe seselelãme ŋu eye wòana xɔlɔ̃wo dome nagblẽ. Ðewohĩ àɖo ŋku ɣeaɖeɣi si ame aɖe ƒo nu do ɖe gbɔwò si wɔe be nèse veve vevie la dzi. Ke hã, lododo ma gblɔ yi edzi be: “Nunyalawo ƒe aɖe daa gbe le ame ŋu.” Nya si wogblɔ ameŋububutɔe ate ŋu ada gbe le dzi si xɔ abi ŋu eye wòana xɔlɔ̃ siwo dome gblẽ le nugɔmemasemasewo ta la dome nagaɖɔ ɖo. (Xlẽ Lododowo 16:24.) Ne míeɖoa ŋku edzi be míaƒe nyawo kpɔa ŋusẽ ɖe amewo ƒe seselelãmewo dzi la, míaɖɔ ŋu ɖo le nuƒoƒo me.\n6. Nu ka tae wònyea avu kple kɔ be míaɖɔ ŋu ɖo le nya siwo míegblɔna me?\n6 Susu bubu si tae wòle be míaɖɔ ŋu ɖo le nuƒoƒo mee nye be mía dometɔ aɖeke mede blibo o. “Amegbetɔ ƒe dzimesusu nye vɔ̃” eye zi geɖe la, míaƒe nyawo ɖea nu siwo le dzi me na mí la fiana. (1 Mose 8:21; Luka 6:45) Ɣeaɖewoɣi la, avu kple kɔe wònyena be míaɖɔ ŋu ɖo le míaƒe nuƒoƒo me. (Xlẽ Yakobo 3:2-4.) Gake ele be míayi edzi anɔ agbagba dzem be míana ale si míeƒoa nui la naganyo ɖe edzi.\n7, 8. Ŋusẽ kae míaƒe nyawo ate ŋu akpɔ ɖe mía kple Yehowa dome ƒomedodoa dzi?\n7 Susu bubu si tae wòle be míaɖɔ ŋu ɖo le nuƒoƒo mee nye be míabu akɔnta na Yehowa ɖe nya siwo míegblɔna kple ale si míegblɔa woe ta. Yakobo 1:26 gblɔ be: “Ne ame aɖe bua eɖokui mawusubɔlae, evɔ meléa eƒe aɖe o la, eya ŋutɔ ƒe dzi blem wòle, eye eƒe subɔsubɔ nye dzodzro.” Nya si gɔme woɖe be “dzodzro” la agate ŋu afia nu si ŋu “viɖe aɖeke mele” o. (1 Korintotɔwo 15:17) Eya ta ne míeɖɔa ŋu ɖo le míaƒe nuƒoƒo me o la, esia ate ŋu agblẽ nu le ƒomedodo si le mía kple Yehowa dome la ŋu alo be edome nagblẽ kura.—Yakobo 3:8-10.\n8 Eme kɔ ƒãa be susu nyuiwo li siwo tae wòle be míaɖɔ ŋu ɖo le nya siwo míegblɔna kple ale si míegblɔa woe me. Hafi míate ŋu azã nuƒoƒo ƒe nunanaa wòasɔ ɖe ale si Yehowa dii nu la, ele be míanya nyagbɔgblɔ siwo tɔgbi wòle be míaƒo asa na.\n9, 10. (a) Nya kawo tɔgbi gbɔgblɔe bɔ ɖe xexea me egbea? (b) Nu ka tae míeƒoa asa na nya madzetowo gbɔgblɔ?\n9 Nya madzetowo, alo nya ƒaƒãwo gbɔgblɔ bɔ egbea ŋutɔ. Ame geɖe susu be ele be yewoadzu ame alo azã nya madzetowo atsɔ aɖe yewoƒe seselelãmewo agblɔ. Nukokoedonamelawo gblɔa fefenya madzetowo kple nya ƒaƒãwo tsɔ doa nukokoe na amewo. Ke hã, apostolo Paulo gblɔ be: “Miɖe asi le nu siawo katã ŋu keŋkeŋ: dziku, dɔmedzoe, vɔ̃ɖinyenye, eye nya veamewo kple yakanyawo negado le mia nu o.” (Kolosetɔwo 3:8) Egblɔ hã be mele be woagblɔ ‘fefenya madzetowo’ le Kristotɔ vavãwo ‘dome gɔ̃ hã o.’—Efesotɔwo 5:3, 4.\n10 Nya madzetowo medzea Yehowa kpakple ame siwo lɔ̃e la ŋu o. Enye makɔmakɔnyenye. Le Biblia me la, “makɔmakɔnyenye” hã kpe ɖe “ŋutilã la ƒe dɔwɔwɔwo” ŋu. (Galatiatɔwo 5:19-21) “Makɔmakɔnyenye” lɔ nu vɔ̃ ƒomevi vovovowo ɖe eme, eye ame ɖokui ƒoƒo ɖe nuwɔna makɔmakɔ aɖe me ate ŋu akplɔe ade nuwɔna makɔmakɔ bubu me. Ne ame aɖe lɔ̃a nya makɔmakɔwo, alo nya madzeto siwo gbɔ eme gbɔgblɔ eye wògbe be yemadzudzɔ o la, esia ate ŋu afia be megadze anɔ hamea me o.—2 Korintotɔwo 12:21; Efesotɔwo 4:19; kpɔ Dzesidenya 23 lia.\n11, 12. (a) Aleke wòate ŋu adzɔe be míaƒe dzeɖoɖowo nava zu amenyagbɔgblɔ vɔ̃ɖi? (b) Nu ka tae wòle be míaƒo asa na ameŋugbegblẽ?\n11 Ele be míaƒo asa na amenyagbɔgblɔ vɔ̃ɖi hã. Ele dzɔdzɔme nu be míatsɔ ɖe le eme na amewo eye míaɖo dze tso nu siwo le edzi yim le mía xɔlɔ̃wo kple míaƒe ƒometɔwo ƒe agbe me ŋu na ame bubuwo. Le ƒe alafa gbãtɔ me gɔ̃ hã la, Kristotɔwo dina be yewoanya ale si nuwo le yiyim na yewo nɔviwo kple nu si yewoate ŋu awɔ atsɔ akpe ɖe wo ŋu. (Efesotɔwo 6:21, 22; Kolosetɔwo 4:8, 9) Gake ele bɔbɔe be dzeɖoɖo tso amewo ŋu natrɔ azu ameŋunyagbɔgblɔ vɔ̃ɖi. Ne míegblɔa amewo ŋu nya siwo míese na ame bubuwo la, ɖewohĩ míava nɔ nya siwo menye nyateƒe o la gblɔm alo be míaʋu go nya siwo wòle be woanɔ ɣaɣla hafi. Ne míekpɔ nyuie o la, amewo ŋu nya gbɔgblɔ sia tɔgbi ate ŋu ava zu alakpanutsotso alo ameŋugbegblẽ. Farisitɔwo tso Yesu nu alakpatɔe esi wogblɔ be ewɔ nu siwo mewɔ hafi o. (Mateo 9:32-34; 12:22-24) Ameŋugbegblẽ ƒoa ɖi ame ƒe ŋkɔ, ehea nyahehewo kple dzivee vanɛ, eye wònana xɔlɔ̃wo dome gblẽna.—Lododowo 26:20.\n12 Yehowa di be míazã míaƒe nyawo atsɔ akpe ɖe amewo ŋu ahade dzi ƒo na wo, ke menye be míazãe atsɔ ana xɔlɔ̃wo nava zu futɔwo o. Yehowa lé fu “ame si dea dzre nɔviwo dome.” (Lododowo 6:16-19) Ameŋugblẽla gbãtɔe nye Satana Abosam, ame si gblẽ Mawu ŋu. (Nyaɖeɖefia 12:9, 10) Egbea, ebɔ be amewo nagblɔ alakpanyawo tso ame bubuwo ŋu. Gake mele be wòanɔ nenema le Kristo hamea me o. (Galatiatɔwo 5:19-21) Eya ta ele be míaɖɔ ŋu ɖo le nya siwo míegblɔna ŋu eye míabu nuwo ŋu nyuie hafi aƒo nu. Hafi nàgblɔ nya aɖe si nèse tso ame aɖe ŋu na ame bubu la, bia ɖokuiwò be: ‘Ðe nya si gblɔ ge megbɔna la nye nyateƒea? Ðe wòanye dɔmenyonyo be magblɔ nya sia? Ðe wòatu ame ɖoa? Ðe madi be ame si ŋu nya gblɔm mele la nase nya siwo gblɔm melea? Aleke mase le ɖokuinye me ne ame aɖe gblɔ nya sia tso ŋunye?’—Xlẽ 1 Tesalonikatɔwo 4:11.\n13, 14. (a) Nu kae nya veamewo gbɔgblɔ ate ŋu agblẽ le amewo ŋu? (b) Nu kae nye amedzudzu? Nu ka tae wòle be Kristotɔwo naƒo asa na amedzudzu?\n13 Ɣeaɖewoɣi la, mí katã míegblɔa nya siwo va vea mí emegbe. Gake mele be wòazu numame na mí be míanɔ nu ƒom tsi tre ɖe amewo ŋu alo anɔ nya manyomanyowo alo ameŋugblẽnyawo gblɔm tso wo ŋu o. Ele be míatsri nya veamewo gbɔgblɔ. Paulo gblɔ be: “Miɖe ameléleɖedɔme kaɖikaɖi, dɔmedzoe, dziku, ɣlidodo, kple nya veame ɖe sia ɖe ƒomevi ɖa le mia dome.” (Efesotɔwo 4:31) Biblia bubuwo ɖe ‘nya veamewo’ gɔme be “nya vlowo,” “nya tɔamewo” kple “dzugbewo.” Nya veamewo kloa bubu le amewo ŋu eye wonana wosena le wo ɖokui me be yewomele ɖeke me o. Ðeviwo koŋ dzie nya mawo tena ɖo bɔbɔe wu, eya ta ele be míaɖɔ ŋu ɖo etɔxɛe be míagatsɔ míaƒe nyawo agbã dzi na wo o.—Kolosetɔwo 3:21.\n14 Amedzudzu nye nya veame aɖe si nu sẽ si ŋu Biblia xlɔ̃ nu mí tsoe vevie. Amedzudzu fia be ame nanɔ vlodoamenyawo gbɔgblɔ dzi ɖe ame ŋu kple susu be wòavee. Aleke gbegbe wòawɔ nublanui ye nye esi be ame aɖe nanɔ nu wɔm ɖe srɔ̃a alo viawo ŋu nenema! Le nyateƒe me la, ne ame aɖe gbe be yemadzudzɔ amedzudzu o la, magadze anɔ hamea me o. (1 Korintotɔwo 5:11-13; 6:9, 10) Abe ale si míesrɔ̃e va yi ene la, ne míegblɔa nya madzetowo, nya siwo menye nyateƒe o, alo míeƒoa nu ameŋumabumabutɔe la, agblẽ nu le ƒomedodo si le mía kple Yehowa kpakple ame bubuwo dome la ŋu.\nNYA SIWO TUA AME ÐO\n15. Nuƒoƒo ka tɔgbie nana ƒomedodowo me sẽna?\n15 Aleke míate ŋu azã nuƒoƒo ƒe nunanaa abe ale si Yehowa dii ene? Togbɔ be Biblia megblɔ nya siwo tututu wòle be míagblɔ kple esiwo mele be míagblɔ o na mí o hã la, egblɔ be míagblɔ “nya siwo nyo hena tutuɖo.” (Efesotɔwo 4:29) Nya siwo tua ame ɖo la dza, wonyea nyateƒe, eye woɖea ameŋububu fiana. Yehowa di be míana míaƒe nyawo nade dzi ƒo na amewo eye wòakpe ɖe wo ŋu. Esia tea ŋu sesẽna ɣeaɖewoɣi. Nya tuameɖowo gbɔgblɔ bia agbagbadzedze geɖe wu ameŋugblẽnyawo gbɔgblɔ kple nuƒoƒo ŋumaɖɔɖotɔe. (Tito 2:8) Na míadzro mɔ siwo nu míate ŋu azã míaƒe nyawo atsɔ atu amewo ɖo le la dometɔ aɖewo me.\n16, 17. (a) Nu ka tae wòle be míakafu amewo? (b) Ame kawoe míate ŋu akafu?\n16 Yehowa kple Yesu siaa kafua ame. Míedi be míasrɔ̃ woƒe kpɔɖeŋua. (Mateo 3:17; 25:19-23; Yohanes 1:47) Hafi nya siwo míagblɔ atsɔ akafu ame aɖe nade dzi ƒo nɛ ŋutɔŋutɔ la, ele be míabu nuwo ŋu nyuie eye míatsɔ ɖe le eme nɛ hã. Lododowo 15:23 gblɔ be: “Nya si wogblɔ ɖe egblɔɣi la vivina loo!” Ne ame aɖe kafu mí tso dzi me ɖe dɔ sesẽ aɖe si míewɔ ta alo ɖee fia be yekpɔ ŋudzedze ɖe nane si míewɔ ŋu la, esia dea dzi ƒo na mí.—Xlẽ Mateo 7:12; kpɔ Dzesidenya 27 lia.\n17 Ne enye numame na wò be wò susu nɔa amewo ƒe nyuiƒewo ŋu la, anɔ bɔbɔe na wò be nàkafu wo tso dzi me. Le kpɔɖeŋu me, ɖewohĩ ède dzesii be nɔvi aɖe dzrana ɖo ɖe eƒe dɔdeasiwo ŋu nyuie alo be edzea agbagba ɖoa nya ŋu le kpekpeawo me. Ðewohĩ sɔhɛ aɖe nɔ te ɖe dodokpɔ aɖe nu le suku, alo nɔvi tsitsi aɖe kpɔa gome le subɔsubɔdɔa me edziedzi. Ate ŋu anye be nya siwo nàgblɔ atsɔ akafu wo la tututue nye nu si wohiã. Ele vevie ŋutɔ hã be srɔ̃ŋutsu nagblɔ na srɔ̃a be yelɔ̃e eye yekpɔa ŋudzedze ɖe eŋu. (Lododowo 31:10, 28) Abe ale si ko nu miemiewo hiã ɣe ƒe keklẽ kple tsi ene la, ehiã be amewo hã nase le wo ɖokuiwo me be wokpɔa ŋudzedze ɖe yewo ŋu. Esia nye nyateƒe vevietɔ le ɖeviwo gome. Wɔ mɔnukpɔkpɔwo ŋu dɔ nàkafu wo ɖe woƒe nɔnɔme nyuiwo kple agbagbadzedzewo ta. Ne èkafu wo la, ate ŋu ana dzi naɖo wo ƒo eye aʋã wo be woaku kutri geɖe wu be woawɔ nu si sɔ.\nNya siwo míegblɔna kple ale si míegblɔa woe la ate ŋu ade dzi ƒo na amewo ahafa akɔ na wo\n18, 19. Nu ka tae wòle be míawɔ míaƒe ŋutete ɖe sia ɖe be míade dzi ƒo na amewo ahafa akɔ na wo? Aleke míate ŋu awɔ esiae?\n18 Ne míedea dzi ƒo na amewo hefaa akɔ na wo la, ke míele Yehowa ƒe kpɔɖeŋu srɔ̃m. Etsɔ ɖe le eme na “ɖokuibɔbɔlawo” kple “ame siwo wogbã gudugudu” la vevie. (Yesaya 57:15) Yehowa di be ‘míanɔ dzi dem ƒo na mía nɔewo’ eye míafa “akɔ na ame siwo lé blanui.” (1 Tesalonikatɔwo 5:11, 14) Ne míedzea agbagba be míawɔ esia la, ekpɔnɛ eye wòkpɔa ŋudzedze ɖe míaƒe agbagbadzedzewo ŋu.\n19 Ðewohĩ àde dzesii be dzi ɖe le hamea me tɔ aɖe ƒo eye wòlé blanui. Nya kae nàte ŋu agblɔ atsɔ akpe ɖe eŋu? Anɔ eme be màte ŋu akpɔ kuxia gbɔ ya o, gake àte ŋu ana amea nakpɔe be ètsɔ ɖe le eme na ye. Le kpɔɖeŋu me, àte ŋu awɔ ɖoɖo be wò kplii miade ha ɖekae. Àte ŋu axlẽ mawunyakpukpui aɖe atsɔ ade dzi ƒo nɛ alo ado gbe ɖa kplii gɔ̃ hã. (Psalmo 34:18; Mateo 10:29-31) Ka ɖe edzi na ame siawo be nɔvi siwo le hamea me la lɔ̃ wo. (1 Korintotɔwo 12:12-26; Yakobo 5:14, 15) Eye na wòadze le wò nuƒoƒo me be èka ɖe nya si gblɔm nèle dzi eye be etso dzi me na wò.—Xlẽ Lododowo 12:25.\n20, 21. Nu kae nana wònɔa bɔbɔe na amewo be woaxɔ aɖaŋuɖoɖo?\n20 Ne míeɖoa aɖaŋu nyuiwo na amewo la, esia hã tua wo ɖo. Esi míede blibo o ta la, ehiãna be woaɖo aɖaŋu na mí katã ɣeaɖewoɣi. Lododowo 19:20 gblɔ be: “Se aɖaŋuɖoɖo, eye nàxɔ amehehe, ne nàdze nunya le etsɔ si gbɔna me.” Menye hamemetsitsiwo koe wòle be woaɖo aɖaŋu na amewo alo axlɔ̃ nu wo o. Ehiã be dzilawo nafia mɔ wo viwo. (Efesotɔwo 6:4) Eye nɔvinyɔnuwo hã ate ŋu aɖo aɖaŋu nyuiwo na wo nɔewo. (Tito 2:3-5) Esi míelɔ̃ mía nɔviwo ta la, míedzea agbagba be míakpɔ egbɔ be ale si míeɖoa aɖaŋu na woe la mana wòate ɖe wo dzi o. Nu kae ate ŋu akpe ɖe mía ŋu le go sia me?\n21 Ðewohĩ àɖo ŋku edzi be ame aɖe ɖo aɖaŋu nyui aɖe na wò le mɔ si nɔ bɔbɔe na wò be nàxɔe la nu. Nu kae wɔe be eƒe aɖaŋuɖoɖoa de dzi gbɔ na wò? Anɔ eme be èse le ɖokuiwò me be amea tsɔ ɖe le eme na wò vavã. Alo be ɖewohĩ eƒo nu dɔmenyotɔe le lɔlɔ̃ me. (Kolosetɔwo 4:6) Ðewohĩ etu eƒe aɖaŋuɖoɖoa ɖe Biblia me nyawo dzi. (2 Timoteo 3:16) Míeɖayɔ nyawo tso Biblia me tẽe loo alo míeyɔe o, ele be míatu aɖaŋu ɖe sia ɖe si míaɖo la ɖe Ŋɔŋlɔawo dzi. Mele be ame aɖeke nazi eƒe susuwo ɖe ame bubuwo dzi alo atro gɔmesese si le ŋɔŋlɔawo ŋu atsɔ aɖo kpe eƒe nyawo dzi o. Ŋkuɖoɖo ale si ame aɖe ɖo aɖaŋu na wò dzi ate ŋu akpe ɖe ŋuwò nànya ale si nàɖo aɖaŋu na ame bubuwo.\n22. Aleke nàdi be yeazã yeƒe nuƒoƒo ƒe nunana lae?\n22 Nuƒoƒo ƒe ŋutete la nye nunana tso Mawu gbɔ. Ele be lɔlɔ̃ si le mía si nɛ la naʋã mí be míawɔ eŋu dɔ nyuie. Ðo ŋku edzi be ŋusẽ le míaƒe nyawo ŋu be woatu ame ɖo loo alo agblẽ nu le ame ŋu. Eya ta mina míawɔ míaƒe ŋutete ɖe sia ɖe be míana míaƒe nyawo nado ŋusẽ amewo ahade dzi ƒo na wo.\n1 MÍAƑE NUƑOƑO ƑE ŊUTETEA NYE NUNANA TSO MAWU GBƆ\n“Nunana nyuiwo katã kple nunana blibowo katã tso dziƒo.”—Yakobo 1:17\nAleke míate ŋu aɖee afia be míekpɔ ŋudzedze ɖe nunana sia ŋu?\nEfesotɔwo 4:29; Yakobo 1:26\nŊusẽ le míaƒe nyawo ŋu. Ele be míaɖɔ ŋu ɖo le nya siwo míegblɔna kple ale si míegblɔa woe me.\nLododowo 16:24; Yesaya 57:15; 1 Tesalonikatɔwo 5:11\nZã wò nuƒoƒo ƒe nunanaa abe ale si Yehowa dii ene. Zã wò nyawo nàtsɔ ada gbe le amewo ŋu, ade dzi ƒo na amewo, afia nu amewo, afa akɔ na amewo, aʋã amewo, eye nàtsɔe akpe ɖe amewo ŋu.\nLododowo 12:18; 15:23; Mateo 7:12\nNya siwo mesɔ o gbɔgblɔ le ɣeyiɣi si mesɔ o me ate ŋu ahe nyahehewo kple dzivee vɛ.\n2 ƑO NU LE MƆ SI ADZE MAWU ŊU NU\n“Mina miaƒe nya nadze to ɣesiaɣi.”—Kolosetɔwo 4:6\nŊusẽ kae míaƒe nyawo ate ŋu akpɔ ɖe míaƒe ƒometɔwo kple xɔlɔ̃wo dzi?\nLododowo 31:28; Nyaɖeɖefia 2:1-3\nAme sia ame dina be amewo, vevietɔ yeƒe ƒometɔwo, nalɔ̃ ye ahakpɔ ŋudzedze ɖe ye ŋu.\nLododowo 6:16-19; 26:20; Kolosetɔwo 3:8, 21; 1 Tesalonikatɔwo 4:11\nNya veamewo alo nya madzetowo gbɔgblɔ kple nyahehe ɖe ame ŋu atraɖii gblẽa nu ŋutɔ. Alakpanutsotsowo ate ŋu aƒo ɖi ame ƒe ŋkɔ eye wòagblẽ ŋutifafa me.\nLododowo 15:1, 2; Filipitɔwo 2:3, 4; Yakobo 1:19\nÐee fia le wò nuƒoƒo me be ètsɔ ɖe le eme na ame bubuwo wu wò ŋutɔ ɖokuiwò. Nye toɖola nyui.\n3 ELE BE MÍAÐO AÐAŊU NA AMEWO LE LƆLƆ̃ ME\n“Se aɖaŋuɖoɖo, eye nàxɔ amehehe, ne nàdze nunya le etsɔ si gbɔna me.”—Lododowo 19:20\nAleke míawɔ aɖo aɖaŋu nyuiwo?\nPsalmo 34:18; Mateo 10:29-31; 2 Timoteo 3:16\nEle be míatu aɖaŋu si míaɖo la ɖe Biblia me nyawo dzi eye míaɖo aɖaŋua dɔmenyotɔe.\nLododowo 12:25; 1 Tesalonikatɔwo 5:14; Yakobo 3:2-4\nZã wò nuƒoƒo ƒe nunanaa nàtsɔ ado ŋusẽ amewo eye nàde dzi ƒo na wo.\nNu ka tae dzidede ƒo na ame le vevie? Nu kae nàte ŋu asrɔ̃ tso ale si Yehowa, Yesu kple Paulo de dzi ƒo na amewoe la me? Eye aleke nàwɔ be wò dzideƒonyawo nade dzi gbɔ na ame?


Rut Kple Naomi | Biblia Me Ŋutinya\nAGBALẼ aɖe le Biblia me, si woyɔna be Rut. Enye ŋutinya aɖe, si ƒo nu tso ƒome aɖe, si nɔ anyi le ɣeyiɣi, si me ʋɔnudrɔ̃lawo nɔ Israel la ŋuti. Rut nye ɖetugbi aɖe, si tso Moab-nyigba dzi; metso Mawu ƒe dukɔ Israel me o. Gake esi Rut se Mawu vavã Yehowa ŋkɔ la, elɔ̃e ŋutɔ. Naomi nye nyɔnu tsitsi aɖe, si kpe ɖe Rut ŋu be wòdze si Yehowa.\nNaomi nye Israel-nyɔnu. Eya kple srɔ̃a kple wo vi ŋutsu eve ʋu yi Moab-nyigba dzi esime nuɖuɖu vɔ le Israel. Gbeɖeka la, Naomi srɔ̃ ku. Emegbe la, Naomi viŋutsu eveawo ɖe Moab-nyɔnuvi eve, siwo ŋkɔe nye Rut kple Orpa. Gake ƒe 10 megbe la, Naomi viŋutsu eveawo ku. Naomi kple nyɔnuvi eveawo lé blanui ale gbegbe! Nuka wɔ ge Naomi ala fifia?\nGbeɖeka la, Naomi ɖo be yeatrɔ azɔ mɔ didi la ayi aƒe le yeƒe amewo gbɔ. Rut kple Orpa di be yewoanɔ egbɔ, eyata woawo hã wokplɔe ɖo. Esi wozɔ mɔ sẽ la, Naomi trɔ ɖe nyɔnuviawo ŋu hegblɔ be: ‘Mitrɔ yi aƒe mia dadawo gbɔ.’\nNaomi gbugbɔ nu na nyɔnuviawo hedo hedenyuie na wo. Kasia wode asi avifafa me, elabena wolɔ̃ Naomi ŋutɔ. Wogblɔ be: ‘Gbeɖe! Míakplɔ wò ɖo ayi wò amewo gbɔ. Gake Naomi ɖo ŋu be: ‘Mitrɔ yi aƒe, vinyewo. Eme anyo na mi le aƒe.’ Eye Orpa dze mɔ ɖo ta aƒe. Gake Rut ya metrɔ o.\nNaomi trɔ ɖe eŋu hegblɔ be: ‘Orpa trɔ dzo. Wò hã trɔ yi aƒe kplii.’ Gake Rut ɖo ŋu be: ‘Mègazi dzinye be matrɔ le yowòme o! Na mayi kpli wò. Afisi nàyi la, nye hã mayi, eye afisi nànɔ la, afima nye hã manɔ. Wò dukɔ anye nye dukɔ, eye wò Mawu anye nye Mawu. Afisi nàku ɖo la, afima nye hã maku ɖo, eye afimae woaɖim ɖo.’ Esi Rut gblɔ esia la, Naomi megazi edzi azɔ be wòatrɔ o.\nMlɔeba la, nyɔnu eveawo de Israel. Woɖo nɔƒe ɖe afisia. Enumake la, Rut dze dɔwɔwɔ gɔme le agble me, elabena luŋeɣi ɖo. Ŋutsu aɖe, si ŋkɔe nye Boaz la ɖe mɔ nɛ be wòafɔ lu le yeƒe agble me. Ènya amesi nye Boaz dadaa? Eyae nye Raxab, si nɔ Yerixo la.\nBoaz gblɔ na Rut gbeɖeka be: ‘Wogblɔ wò nyawo katã nam, kple alesi nènyo dɔmee na Naomi. Menya alesi nègblẽ fofowò kple dawò kpakple wò dukɔ ɖi, kple alesi nèva nɔ amesiwo mènya tsã o la domee. Yehowa neve nuwò!’\nRut ɖo ŋu be: ‘Ève nunye ŋutɔ. Èna nye dzi dze eme nyuie le alesi nèƒo nu nam la ta.’ Boaz lɔ̃ Rut ŋutɔ, eyata eteƒe medidi o ko woɖe wo nɔewo. Esia dzɔ dzi na Naomi ŋutɔ! Gake Naomi gakpɔ dzidzɔ ɖe edzi wu esime Rut kple Boaz wodzi ŋutsuvi gbãtɔ, si woyɔ be Obed la. Emegbe Obed va zu Dawid tɔgbui, amesi ŋu míasrɔ̃ nu geɖe le emegbe.\nBiblia ƒe agbalẽ, si nye Rut.\nRut Nye Xɔlɔ̃ Wɔnuteƒe\nTogbɔ be menye Israel-vi wònye o hã la, eƒe nuteƒewɔwɔ na be Mawu ve enu eye wòhe yayra manyagblɔ aɖe vɛ nɛ.


4 Mose 31 | Biblia Le Internet Dzi | Xexe Yeye Gɔmeɖeɖe\nHlɔ̃biabia Midiantɔwo (1-12)\nWowu Bileam (8)\nMɔfiame ku ɖe aboyonuwo ŋu (13-54)\n31 Yehowa gblɔ na Mose be: 2 “Bia hlɔ̃+ Midiantɔwo+ na Israel-viwo. Emegbe woatsɔ wò akpe ɖe tɔgbuiwòwo ŋu.”*+ 3 Eya ta Mose gblɔ na dukɔ la be: “Mina ŋutsuwo nabla aʋakpa aho ɖe Midian ŋu ne Yehowa ƒe hlɔ̃biabia nava Midian dzi. 4 Israel ƒe to ɖe sia ɖe naɖo ame akpe ɖeka ɖe aʋa la.” 5 Eya ta wotia ame akpe ɖeka le to sia to me le Israel ƒe ame akpeakpeawo+ dome; ale ame akpe wuieve bla aʋakpa. 6 Mose ɖo ame akpe ɖeka tso toawo dometɔ ɖe sia ɖe me ɖe aʋa la, ena nunɔla Eleazar vi Finehas+ yi kple aʋakɔ la, eye wòtsɔ nu kɔkɔeawo kple kpẽ+ siwo woaku atsɔ ana mɔfiame aʋakɔawo la de esi. 7 Woyi ɖawɔ aʋa kple Midian, abe ale si tututu Yehowa de se na Mose ene, eye wowu ŋutsuwo katã. 8 Wowu Midian fia atɔ̃ siwo nye Evi, Rekem, Zur, Hur kple Reba kpe ɖe ame bubuawo ŋu. Wowu Bileam, Beor vi+ hã kple yi. 9 Ke Israel-viwo ɖe aboyo Midian nyɔnuwo kple wo vi suewo ya. Woha woƒe aƒemelãwo, woƒe lãhawo kple woƒe nuwo katã hã. 10 Wotɔ dzo du siwo katã me wole kple woƒe asaɖawo* katã. 11 Eye wolɔ woƒe nuwo katã hekplɔ ame siwo woɖe aboyoe kple aƒemelãwo katã dzoe. 12 Wokplɔ aboyomeawo hetsɔ nu siwo woha kpakple aboyonuawo va Mose kple nunɔla Eleazar kpakple Israel ƒe ha la ŋkume le asaɖa la gbɔ, le Moab tagba+ le Yordan nu le Yeriko kasa. 13 Mose kple nunɔla Eleazar kpakple ha la ƒe tatɔwo katã do go yi ɖakpe wo le asaɖa la godo. 14 Ke Mose do dziku ɖe aʋakplɔla siwo nye tatɔwo le ame akpewo nu kple tatɔwo le ame alafawo nu, siwo trɔ gbɔ tso aʋa la ŋu. 15 Eye Mose gblɔ na wo be: “Ðe miexɔ nyɔnuwo katã ɖe agbea? 16 Kpɔ ɖa, woawoe wozã tsɔ ble Israel-viwo, be womewɔ nuteƒe na Yehowa o+ le Peor+ ƒe nudzɔdzɔ la me le Bileam ƒe aɖaŋuɖoɖo nu, eye esia kplɔ dɔvɔ̃ ƒu Yehowa ƒe ha la.+ 17 Eya ta miwu ŋutsuvi siwo katã le ɖeviawo dome, eye miwu nyɔnu siwo katã nya ŋutsu la hã. 18 Gake mixɔ nyɔnuvi siwo menya ŋutsu o+ la ɖe agbe. 19 Ke mitsi asaɖa la godo ŋkeke adre. Ame sia ame si wu ame* aɖe alo ame sia ame si ka asi ame si wowu ŋu+ la, nakɔ eɖokui ŋu+ le ŋkeke etɔ̃a gbe kple ŋkeke adrea gbe, mia kple miaƒe aboyomeawo siaa. 20 Eye mikɔ awu sia awu, nu sia nu si wotsɔ lãgbalẽ wɔ, nu sia nu si wotsɔ gbɔ̃fu wɔ, kple atinuwo katã ŋu na mia ɖokuiwo.” 21 Eye nunɔla Eleazar gblɔ na ame siwo de aʋa la be: “Esiae nye se si Yehowa de na Mose, 22 ‘Sika, klosalo, akɔbli, gayibɔ, gaɣi kple tsumi, 23 kple nu sia nu si ate ŋu ato dzo me la, mitsɔe haha dzoe, ne eŋu nakɔ. Ke woagatsɔ nuŋukɔtsi+ hã akɔ eŋu. Eye nu sia nu si mate ŋu ato dzo me o la, mitsɔ tsi klɔ wo ŋu. 24 Eye mianya miaƒe awuwo le ŋkeke adrea gbe ne mia ŋu nakɔ, emegbe la, miate ŋu ava asaɖa la me.’”+ 25 Yehowa gagblɔ na Mose be: 26 “Wò kple nunɔla Eleazar kpakple ha la ƒe tatɔ siwo le wo fofowo ƒe aƒekɔawo nu mixlẽ nu siwo woha, amegbetɔ kple aƒemelã siwo woɖe aboyoe la. 27 Eye nàma nu siwo woha la ɖe akpa eve na ame siwo wodɔ ɖe aʋa la kple ha la me tɔ susɔeawo katã.+ 28 Eye nàxɔ luʋɔ* ɖeka tso amegbetɔ, nyi, tedzi kple alẽ alafa atɔ̃ ɖe sia ɖe dome le ame siwo de aʋa la si be wòanye adzɔ na Yehowa. 29 Miaɖee le nuawo ƒe afã si woxɔ la me atsɔ ana nunɔla Eleazar be wòanye adzɔ na Yehowa.+ 30 Eye le nuawo ƒe afã si Israel-viwo xɔ gome la, nàxɔ amegbetɔ, nyi, tedzi, alẽ kple aƒemelã ɖe sia ɖe ƒomevi ɖeka le blaatɔ̃ ɖe sia ɖe dome atsɔ ana Lewi viwo,+ ame siwo wɔa Yehowa ƒe avɔgbadɔ la me dɔwo.”+ 31 Eye Mose kple nunɔla Eleazar wɔ abe ale si tututu Yehowa de se na Mose ene. 32 Aboyonu siwo katã aʋadelawo tsɔ gbɔe la ƒe susɔeawo le alẽ akpe alafa ade blaadre vɔ atɔ̃, 33 nyi akpe blaadre vɔ eve, 34 kple tedzi akpe blaade vɔ ɖekɛ. 35 Ke nyɔnuvi siwo menya ŋutsu o+ la katã le nyɔnu* akpe blaetɔ̃ vɔ eve. 36 Nuawo ƒe afã si ame siwo de aʋa xɔ la le alẽ akpe alafa etɔ̃ blaetɔ̃ vɔ adre alafa atɔ̃. 37 Eye adzɔ si woɖe na Yehowa la le alẽ alafa ade blaadre vɔ atɔ̃. 38 Nyiawo le akpe blaetɔ̃ vɔ ade, eye adzɔ si woɖe na Yehowa la le nyi blaadre vɔ eve. 39 Tedziawo le akpe blaetɔ̃ alafa atɔ̃, eye adzɔ si woɖe na Yehowa la le tedzi blaade vɔ ɖekɛ. 40 Amewo* le akpe wuiade, eye adzɔ si woɖe na Yehowa la le ame* blaetɔ̃ vɔ eve. 41 Eye Mose tsɔ adzɔ si wona Yehowa la de asi na nunɔla+ Eleazar, abe ale si tututu Yehowa de se nɛ ene. 42 Esi Mose ɖe aʋadelawo tɔ na wo vɔ la, nuawo ƒe afã si susɔ na Israel ƒe ha susɔea ye nye esi: 43 alẽawo ƒe afã susɔea le akpe alafa etɔ̃ blaetɔ̃ vɔ adre alafa atɔ̃, 44 nyiawo le akpe blaetɔ̃ vɔ ade, 45 tedziawo le akpe blaetɔ̃ alafa atɔ̃, 46 eye amewo* le akpe wuiade. 47 Azɔ le afã si nye Israel-viwo tɔ me la, Mose xɔ amegbetɔ kple aƒemelã ɖeka tso blaatɔ̃ ɖe sia ɖe dome tsɔ na Lewi viwo,+ ame siwo wɔa dɔ le Yehowa ƒe avɔgbadɔ+ la me, abe ale si tututu Yehowa de se na Mose ene. 48 Eye aʋakplɔla siwo woɖo ame akpewo nu,+ kple tatɔ siwo le ame akpewo kple ame alafawo nu la, va Mose gbɔ, 49 eye wogblɔ nɛ be: “Wò dɔlawo xlẽ aʋawɔla siwo le míaƒe dzikpɔkpɔ te la, eye ɖeka hɔ̃ hã mebu le wo dome o.+ 50 Eya ta na mía dometɔ ɖe sia ɖe natsɔ nu si wòkpɔ la ƒe ɖe vɛ wòanye nunana na Yehowa, sikanuwo, afɔgɛwo, alɔnugɛwo, ŋkɔsigɛwo, togɛwo kple atsyɔ̃ɖonuwo, ne woalé avu ɖe mía* ta le Yehowa ŋkume.” 51 Eya ta Mose kple nunɔla Eleazar xɔ sika la kple atsyɔ̃ɖonuawo le wo si. 52 Sikanu siwo tatɔ siwo le ame akpewo kple ame alafawo nu dzɔ na Yehowa la katã va le sekel* akpe wuiade alafa adre blaatɔ̃. 53 Ame siwo de aʋa la dometɔ ɖe sia ɖe ha nuwo na eɖokui. 54 Ale Mose kple nunɔla Eleazar xɔ sika la le tatɔ siwo le ame akpewo nu kple esiwo le ame alafawo nu la si tsɔ va takpegbadɔ la me, be wòanye ŋkuɖodzinu na Israel-viwo le Yehowa ŋkume.\n^ Alo, “asaɖa siwo ŋu wotɔ kpɔ ɖo.”


Drɔ̃e Siwo Tso Mawu Gbɔ | Nya Si Biblia Gblɔ\nGBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Myanmar Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Turkish Twi Ukrainian Urdu Vietnamese Xhosa Zulu\nDrɔ̃e Siwo Tso Mawu Gbɔ\nÐe Mawu ƒo nu na amewo to drɔ̃ewo dzia?\n“[Mawu ƒe nyagblɔɖila] Daniel ku drɔ̃e, eye wòkpɔ ŋutega le eƒe aba dzi; eye wòŋlɔ drɔ̃e la ɖi hexlẽ nu vevitɔwo fia.”—Daniel 7:1.\nMawu gblɔ gbedeasi vevi aɖewo na amewo to mɔ vovovowo dzi. Le Biblia-ŋlɔɣiwo la, eƒo nu na amewo ɣeaɖewoɣi to drɔ̃ewo me. Gake menye drɔ̃e manyatalenu masegɔmena siwo míekuna gbe sia gbe ye o. Drɔ̃e siwo tso Mawu gbɔ la me kɔna eye gɔmesese nɔa wo ŋu, eye wonyea gbedeasi aɖe koŋ. Le kpɔɖeŋu me, nyagblɔɖila Daniel kpɔ lã vovovo aɖewo le drɔ̃e me siwo le tsitre ɖi na xexea me fiaɖuƒewo tso Babilon dzi va se ɖe míaƒe ŋkekea me. (Daniel 7:1-3, 17) Mawu gblɔ na Yosef Nazaret-tɔ, ame si xɔ Yesu nyi la, le drɔ̃e me be wòakplɔ srɔ̃a kple via asi ayi Egipte. Esia wɔe be Fia vɔ̃ɖi Herodes me te ŋu wu Yesu o. Esi Herodes ku la, Mawu na Yosef nya le drɔ̃e me eye wògblɔ nɛ be nekplɔ eƒe ƒomea woatrɔ yi wo de.—Mateo 2:13-15, 19-23.\nÐe Mawu ƒoa nu na mí le drɔ̃e me egbea?\n“Migagbɔ nu siwo woŋlɔ ɖi la ŋu o.”—1 Korintotɔwo 4:6.\nDrɔ̃e siwo woŋlɔ ɖe Biblia me la nye nya siwo Mawu ɖe fia amegbetɔwo la ƒe akpa aɖe. Eya ta 2 Timoteo 3:16, 17 ƒo nu tso nyaɖeɖefia siawo ŋu be: “Ŋɔŋlɔ blibo la tso Mawu ƒe gbɔgbɔ me, eye wònyo na nufiafia, na nyagbename, na ɖɔɖɔɖo, na amehehe le dzɔdzɔenyenye me, bene Mawu ƒe ame la nadze bliboe, eye wòanɔ dzadzraɖoɖi keŋkeŋ na dɔ nyui sia dɔ nyui wɔwɔ.”\nBiblia nana míenɔa “dzadzraɖoɖi keŋkeŋ” le mɔ sia nu be ena- na míenyaa nu siwo katã wòle be míanya tso Mawu, eƒe nɔnɔmewo, eƒe susu ku ɖe nyui kple vɔ̃ ŋu ŋuti. Enana míenyaa akpa si mí amegbetɔwo míele le eƒe tameɖoɖowo ku ɖe anyigba ŋu me hã. Le esia ta Mawu megatoa drɔ̃ewo dzi ƒoa nu na amegbetɔwo o. Ne míedi be míasrɔ̃ nu tso etsɔ me kple nu siwo nye Mawu ƒe lɔlɔ̃nu na mí ŋu la, mele be míagbɔ “nu siwo woŋlɔ ɖi” le Biblia me la ŋu o. Gawu la, ame sia ame kloe ate ŋu ake ɖe Biblia ŋu eye wòasrɔ̃ nu tso nya geɖe siwo Mawu ɖe fia le eme, siwo dome drɔ̃ewo hã le la ŋu.\nNu ka tae nàte ŋu aka ɖe drɔ̃e kple ŋutega siwo le Biblia me la dzi?\n“Gbɔgbɔ kɔkɔe ye ʋã amewo wogblɔ Mawu ƒe nyawo ɖi.”—2 Petro 1:21.\nDrɔ̃e kple ŋutega siwo le Biblia me la nye nyagblɔɖiwo. Wogblɔ nu siwo ava dzɔ le etsɔme la ɖi. Biblia ƒe nyagblɔɖi siwo woŋlɔ ɖi kpena ɖe Biblia-xlẽlawo ŋu wotea ŋu kpɔnɛ dzea sii be Biblia me nyawo nye nyateƒe eye eŋlɔlawo ɖi anukware. Ðe nu siwo woŋlɔ la de pɛpɛpɛa? Esia ƒe kpɔɖeŋu aɖee nye nyagblɔɖi si le Daniel 8:1-7, si woŋlɔ le Babilon Fiaɖuƒea ƒe nuwuwu lɔƒo.\nNyagblɔɖi sia ku ɖe gbɔ̃tsu si tu dzo agbo aɖe ƒu anyi henya avuzi le edzi la ŋu. Mele be Daniel nasusu gɔmesese si le ŋutega sia ŋu ko agblɔ o. Mawudɔla aɖe ɖe eme nɛ be: “Agbo dzoevee, . . . enye Media- kple Persia-fiawo. Gbɔ̃tsu la nye Hela-nyigba ƒe fia, eye dzo gã, si le ŋugbladome nɛ la, enye fia gbãtɔ.” (Daniel 8:20, 21) Ŋutinyawo ɖo kpe edzi be Medo-Persia va zu xexemeŋusẽ ɖe Babilon teƒe. Eye le ƒe alafa eve aɖewo megbe la, Hela fia Aleksanda Gãtɔ va ɖu Medo-Persia dzi. Ale si Biblia me nyagblɔɖi sia va eme pɛpɛpɛ la, nenema kee wòle le Biblia me nyagblɔɖi bubu siwo dome drɔ̃e me nyagblɔɖiwo hã le la gome. Nyateƒenya sia ɖeɖe dzaa na Biblia to vovo na agbalẽ kɔkɔe ɖe sia ɖe eye wòna kakaɖedzi le Biblia ŋu.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! August 2014 | Aleke Nàwɔ Anɔ Ŋutifafa Me Kple Amewo?\nAugust 2014 | Aleke Nàwɔ Anɔ Ŋutifafa Me Kple Amewo?\nNYƆ! August 2014 | Aleke Nàwɔ Anɔ Ŋutifafa Me Kple Amewo?\nWosi Le Dziɖula Vɔ̃ɖi Aɖe Nu


Nebukadnezar ku drɔ̃e tso fiawo kple fiaɖuƒewo ŋu | Biblia Me Nusɔsrɔ̃wo Na Ðeviwo\nGBE BUBU Acholi Afrikaans Albanian Amerika Tokunɔgbe Amharic Arabic Argentina Tokunɔgbe Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Tokunɔgbe Britain Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Cuba Tokunɔgbe Czech Dangme Danish Dayak Ngaju Dutch Ecuador Tokunɔgbe Edo Efik Estonian Eŋlisi Eʋegbe Fijian Finnish Fon Franse Ga Galician Garifuna Georgian German Germany Tokunɔgbe Greek Guarani Gun Haitian Creole Hausa Herero Hiligaynon Hindi Hmong (Ɣi) Hungarian Iban Ibinda Igbo Iloko Indonesian Irish Isoko Italian Italy Tokunɔgbe Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Tokunɔgbe Miskito Mixe Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Pangasinan Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spain Tokunɔgbe Spanish Sranantongo Sunda Swahili Swati Swedish Tagalog Tahitian Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nLe zã aɖe me la, Fia Nebukadnezar ku drɔ̃e aɖe si na wòvɔ̃. Drɔ̃e la na wòtɔtɔ ale gbegbe be mete ŋu dɔ alɔ̃ o. Eyɔ eƒe afakalawo eye wògblɔ na wo be: ‘Miɖe drɔ̃e si meku la gɔme nam.’ Wogblɔ nɛ be: ‘Oo fia lĩ drɔ̃e si nèku la na mí.’ Gake Nebukadnezar gblɔ na wo be: ‘Gbeɖe! Milĩ drɔ̃e la nam, ne menye nenema o la, mawu mi.’ Wogagblɔ nɛ be: ‘Lĩ drɔ̃e si nèku la na mí, eye míaɖe egɔme na wò.’ Fia la gblɔ be: ‘Ðeko miedi be yewoablem. Milĩ drɔ̃ea nam.’ Wogagblɔ na fia la be: ‘Ame aɖeke mele xexe sia me si ate ŋu awɔ nu sia o. Nu si biam nèle la manya wɔ o.’\nDzi ku Nebukadnezar vevie ale be wòɖe gbe be woawu nunyalawo katã. Esia fia be woawu Daniel, Sadrak, Mesak kple Abednego hã. Daniel bia be fia la nana ɣeyiɣi vi aɖe ye. Emegbe eya kple exɔlɔ̃awo do gbe ɖa na Yehowa be wòakpe ɖe yewo ŋu. Nu kae Yehowa wɔ?\nLe ŋutega aɖe me la, Yehowa ɖe Nebukadnezar ƒe drɔ̃ea fia Daniel eye wòɖe eme nɛ. Esi ŋu ke la, Daniel yi fia ƒe subɔvi gbɔ eye wògblɔ nɛ be: ‘Mègawu nunyalawo dometɔ aɖeke o. Mate ŋu aɖe fia ƒe drɔ̃ea gɔme.’ Subɔvia kplɔ Daniel yi Nebukadnezar gbɔ. Daniel gblɔ na fia la be: ‘Mawu ɖe nu si adzɔ le etsɔme la fia wò. Drɔ̃e si nèku lae nye esi: Èkpɔ legba gã aɖe si ƒe ta nye sika, eƒe akɔta kple abɔwo nye klosalo, eƒe ƒodo kple atawo nye akɔbli, eƒe afɔwo nye gayibɔ, eye eƒe afɔbayawo nye gayibɔ kple tsu tsaka. Woka kpe aɖe tso to aɖe dzi wòva dze legba la ƒe afɔbayaa dzi. Legba la gbã gudugudu eye ya kplɔe dzoe. Kpea zu to gã aɖe hexɔ anyigba la dzi.’\nEye Daniel gblɔ be: ‘Drɔ̃e si nèku la gɔmee nye esi: Wò fiaɖuƒe lae nye legbaa ƒe ta si nye sika la. Klosalo la nye fiaɖuƒe si ava ɖe yowòme. Emegbe fiaɖuƒe bubu ava si anɔ abe akɔbli ene, eye aɖu anyigba bliboa dzi. Fiaɖuƒe si ava ɖe eyome la asesẽ abe gayibɔ ene. Fiaɖuƒe si ava mlɔeba la, ama ɖe eve, akpa aɖewo asesẽ abe gayibɔ ene eye akpa bubuwo masesẽ o abe tsu ene. Kpe si va zu to lae nye Mawu Fiaɖuƒea. Agbã fiaɖuƒe siawo katã eye wòanɔ anyi tegbee.’\nNebukadnezar tsyɔ mo anyi ɖe Daniel ŋkume. Egblɔ be: ‘Wò Mawu lae ɖe drɔ̃e sia fia wò. Mawu bubu aɖeke mesɔ kplii o.’ Nebukadnezar mewu Daniel o ke boŋ etsɔe ɖo nunyalawo katã ƒe tatɔe eye wòɖu Babilon nutoa katã dzi. Èkpɔ ale si Yehowa ɖo gbe si Daniel do ɖa la ŋua?\n“Woƒo wo nu ƒu ɖe teƒe si woyɔna le Hebrigbe me be, Armagedon.”—Nyaɖeɖefia 16:16\nNyabiasewo: Nu kae kpe ɖe Daniel ŋu wòte ŋu ɖe Nebukadnezar ƒe drɔ̃ea gɔme? Drɔ̃ea gɔme ɖe?\nDrɔ̃e si Nebukadnezar ku la ku ɖe eya ŋutɔ ƒe etsɔme ŋu.\nDaniel Gblɔ Xexemefiaɖuƒe Siwo Ado La Ði\nKpɔ Daniel ta 2 lia me legba gã si woɖe fia le drɔ̃e me kpakple emevava.


Ðe Biblia Me Nyawo Do Xoxoa? Ale Si Dzɔdzɔmeŋutinunya Kple Atikeŋutinunya Wɔ Ðeka Kple Biblia\n3 Akpe Ðe Ŋuwò Nàkpɔ Kuxiwo Gbɔ\nGBE BUBU Acholi Afrikaans Albanian Amerika Tokunɔgbe Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Biak Bicol Bislama Boulou Bulgarian Cambodian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Croatian Czech Dangme Danish Digor Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Greenlandic Guarani Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nMENYE DZƆDZƆMEŊUTINUNYA GBALẼE BIBLIA NYE O, KE HÃ NU SIWO WÒGBLƆ KU ÐE DZƆDZƆMEŊUTINUNYA ŊU DO ŊGƆ SÃSÃSÃ NA NU SIWO WONYA ƔEMAƔI. NA MÍADE ŊUGBLE LE KPƆÐEŊU ƲƐ AÐEWO ŊU KPƆ.\nÐe gɔmedzedze li na xexea?\nTsã la, dzɔdzɔmeŋutinunyala bibiwo bui be nya ma ƒe ŋuɖoɖoe nye ao. Fifia wova lɔ̃ ɖe edzi be gɔmedzedze li na xexea. Biblia ya gblɔ nya ma xoxoxo eme kɔ.—1 Mose 1:1.\nAleke anyigba ƒe nɔnɔme le?\nTsã la, ame geɖe susu be anyigbaa le gbadzaa. Le ƒe alafa atɔ̃lia Do Ŋgɔ Na Yesu (D.Y.) me la, Helatɔwo ƒe dzɔdzɔmeŋutinunyalawo gblɔ be anyigba le godoo. Gake do ŋgɔ kura na ema, le ƒe alafa enyilia D.Y. me la, Biblia ŋlɔla Yesaya gblɔ be ‘anyigba le nogoo’ eye esia ate ŋu afia “godoo.”—Yesaya 40:22.\nÐe dziƒowo ŋutɔŋutɔ dome ate ŋu agblẽa?\nHelatɔwo ƒe dzɔdzɔmeŋutinunyala Aristotle, si nɔ anyi le ƒe alafa enelia D.Y. me la, bu be anyigba koe ate ŋu agblẽ, gake dziƒo si ɣletiviwo le ya matrɔ alo agblẽ o. Eƒe susua nɔ amewo si ƒe alafa geɖe. Gake le ƒe alafa 19 lia me la, dzɔdzɔmeŋutinunyalawo va nɔ gbɔgblɔm be nuwo ate ŋu atɔtɔ. Wogblɔ be nu siwo le dziƒo kple anyigba dzi la ate ŋu agblẽ. Dzɔdzɔmeŋutinunyalaawo dometɔ ɖeka si do susu sia ɖe ŋgɔ si nye Lord Kelvin, va de dzesi nya si Biblia gblɔ tso dziƒo kple anyigba ŋu be: “Wo katã woanyunyɔ abe avɔ ene.” (Psalmo 102:25, 26) Abe ale si Biblia gblɔe ene la, Kelvin xɔe se be Mawu ate ŋu atiae be yeaxe mɔ be yeƒe nuwɔwɔwo dome nagagblẽ o.—Nyagblɔla 1:4.\nNu kae lé ɣletinyigbawo abe míaƒe anyigba ene ɖe yame?\nAristotle fia nu be dziƒonuwo le wo nɔewo me nogonogo, woate ŋu akpɔ nu to wo me, eye anyigba le woƒe titina. Kaka ƒe alafa 18 lia Kristotɔwo Ŋɔli (K.Ŋ.) naɖo la, dzɔdzɔmeŋutinunyalawo va nɔ lɔlɔ̃m ɖe susu si nye be womeku ɣletiviwo kple ɣletinyigbawo ɖe naneke ŋu o la dzi. Gake Hiob ƒe agbalẽ si woŋlɔ le ƒe alafa 15 lia D.Y. me gblɔ be Wɔla la “meku anyigba la ɖe naneke ŋu o.”—Hiob 26:7.\nTOGBƆ BE MENYE ATIKEŊUTINUNYA GBALẼE BIBLIA NYE O HÃ, EƑO NUTSO MƆFIAME SIWO KU ÐE LÃMESẼNYAWO ŊU LA ŊU XOXOXO.\nDɔnɔwo ɖeɖe ɖe aga.\nMose ƒe Sea gblɔ be woaɖe ame siwo ŋu kpodɔ le la ɖe aga. Tso esime dɔvɔ̃wo do le ƒe alafa 5 lia K.Ŋ., va ɖo ƒe alafa 15 lia ƒe nuwuwu lɔƒo hafi ɖɔktawo va kpɔe be ele be woanɔ dɔnɔwo ɖem ɖe aga, eye wole ewɔm va se ɖe egbea.—3 Mose ta 13 kple 14.\nEle be woaklɔ asi ne woka asi ame kuku ŋu.\nDo ŋgɔ na ƒe alafa 19 lia la, zi geɖea, ne ɖɔktawo ka asi ame kukuwo ŋu la, womeklɔa asi hafi kpɔa dɔnɔwo gbɔ o. Esia na ame geɖe ku. Ke hã, Mose ƒe Sea gblɔ be ame sia ame si ka asi ame kuku ŋu la ŋu mekɔ o. Sea gblɔ gɔ̃ hã be, ele be woazã tsi atsɔ akɔ amea ŋu. Subɔsubɔnuwɔna mawo de wo dzi le lãmesẽnyawo gɔ̃ hã me.—4 Mose 19:11, 19.\nAfɔdzi ɖiɖi ɖe to me.\nAfɔdzi siwo womeɖi o nana mĩtsinyenyedɔ wua ɖevi gbogbo aɖewo ƒe sia ƒe. Mose ƒe Sea gblɔ be ele be woaɖi afɔdzi ɖe to me le afi si mete ɖe aƒewo ŋu o.—5 Mose 23:13.\nƔeyiɣi si woatso aʋa.\nMawu ƒe Sea gblɔ be ne wodzi ŋutsuvi la, woatso aʋa nɛ le ŋkeke enyiagbe. (3 Mose 12:3) Ne wodzi vi la, axɔ abe kwasiɖa ɖeka ene hafi eƒe ʋua nate ŋu abla. Le Biblia ŋlɔɣi, hafi atikewɔnyawo va de ŋgɔ la, ale si wolalana kwasiɖa ɖeka megbe hafi tsoa aʋa na ɖeviwo la, kpɔ wo ta.\nAle si nɔnɔme nyuiwo dea lãmesẽ dzi.\nDɔdada ŋuti numekulawo kple dzɔdzɔmeŋutinunyalawo gblɔ be nɔnɔme nyuiwo abe dzidzɔ, mɔkpɔkpɔ, akpedada kple didi be woatsɔ ake dea ame ƒe lãmesẽ dzi. Biblia gblɔ be: “Dzi kpɔdzidzɔ nye atike nyui, ke gbɔgbɔ si dzi nu te ɖo vevie la nana ŋusẽ vɔna le ame ŋu.”—Lododowo 17:22.\nAle Si Biblia De Pɛpɛpɛ Le Dzɔdzɔmeŋutinunya Gome Dzɔdzɔmeŋutinunya Kple Biblia


Èɖo Ŋku Wo Dzia?—June 2013 | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tsonga Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nNu kae Biblia zazã abe afakagbalẽ ene fia, eye aleke wòle be Kristotɔwo nabui?\nEfia Biblia la ʋuʋu zi ɖeka adze eƒe axa ɖe sia ɖe dzi eye woaxlẽ nya ɖe sia ɖe si ŋkua nya kli gbã ko kple susu be nya ma ana mɔfiame si hiã. Kristotɔ vavãwo mekaa afa o. Ke boŋ wosrɔ̃a Biblia be sidzedze vavãtɔ nasu wo si eye woaxɔ Mawu ƒe mɔfiame.—12/15, axa 3.\n‘Xexe’ ka nue ava yi?\n‘Xexe’ si nu ava yi lae nye ameƒomea me tɔ siwo menɔa agbe ɖe Mawu ƒe lɔlɔ̃nu nu o. (1 Yoh. 2:17) Amegbetɔ wɔnuteƒewo kple anyigba la ya nu mayi o.—1/1, axa 5-7.\nTogbɔ be Abel ku hã la, aleke wògale nu ƒom? (Heb. 11:4)\nAbel gale nu ƒom to eƒe xɔse dzi. Míate ŋu asrɔ̃ nu tso xɔse si wòɖe fia me ahato eƒe afɔtoƒewo. Eƒe ŋutinyaa le nu ƒom na mí le mɔ wɔdɔɖeamedzi aɖe nu.—1/1, axa 12.\nNu kawoe mele be míaɖe mɔ woate mí ɖe aga tso Yehowa gbɔ o?\nWo dometɔ aɖewoe nye: dɔwɔwɔ kple agbemedɔ si míatia, modzakaɖeɖe kple dzidzɔdonamenu siwo míetiana, hadede kplikplikpli kple ƒometɔ si woɖe le ha me, elektrɔnikmɔ̃wo ŋu dɔmawɔmawɔ nyuie, dzitsitsi ɖe lãmesẽnyawo ŋu fũu, ga ŋuti nukpɔsusu gbegblẽ, alo dzitsitsi fũu akpa ɖe ɖoƒe si asu mía si alo ɖe míaƒe nukpɔsusuwo ŋu.—1/15, axa 12-21.\nNu kae míate ŋu asrɔ̃ tso Mose ƒe ɖokuibɔbɔ me?\nMose mebu ɖoƒe alo ŋusẽnɔƒe si le esi la nu vevi akpa o, eye meɖo ŋu ɖe eɖokui ŋu o, ke ɖe Mawu ŋu boŋ. Míadi gbeɖe be ŋusẽ, ɖoƒe, alo dzɔdzɔmeŋutetewo nana míado mía ɖokui ɖe dzi o, ke boŋ ele be míaɖo ŋu ɖe Yehowa ŋu. (Lod. 3:5, 6)—2/1, axa 5.\nWoafɔ ame ʋɛ aɖewo siwo ƒe xexlẽme nye 144,000 la be woanɔ dziƒo. Gake woafɔ ame akpa gãtɔ ɖe tsitre woanɔ agbe tegbee le paradiso me le anyigba dzi.—3/1, axa 6.\nGɔmesese ka nue “dzi matsomatso” nɔ Israel viwo si le? (Yer. 9:26)\nWogbe toɖoɖo Yehowa le woƒe dzimesesẽ ta eye wòhiã be woaɖe nuwɔna siwo na woƒe dzi me sẽ—woƒe tamesusuwo kple dzimedidi siwo mewɔ ɖeka kple Mawu tɔ o—la ɖa. (Yer. 5:23, 24)—3/15, axa 9-10.\nAleke Yesu ɖo agbenɔnɔ si ŋu viɖe le ƒe kpɔɖeŋu ɖi?\nTaɖodzinu nɔ Yesu si, si nye be wòawɔ Mawu ƒe lɔlɔ̃nu. Elɔ̃ Fofoa vevie, eye wòlɔ̃ amewo hã. Eya ta Yesu nyae be ye Fofo lɔ̃ ye hekpɔa ŋudzedze ɖe ye ŋu. Esiawoe nana viɖe vavã nɔa ame ƒe agbe ŋu.—4/1, axa 4-5.\nAme kawoe nye Yehowa ƒe habɔbɔa ƒe akpa si le anyigba dzi la me tɔwo?\nWoawoe nye Dɔdzikpɔha la, Alɔdzekɔmitiwo, dzikpɔla mɔzɔlawo, hamemetsitsiwo ƒe hawo, hamewo, kple Ðasefo ɖekaɖekawo.—4/15, axa 29.\nNu ka tae míate ŋu agblɔ be Mawu ƒe ʋɔnudɔdrɔ̃ mefia be eƒe tame sẽ o?\nAme vɔ̃ɖi ƒe ku mevivia Yehowa nu o. (Eze. 33:11) Toheʋɔnu siwo Mawu drɔ̃ le blema la ɖee fia be exlɔ̃a nu amewo lɔlɔ̃tɔe hafi drɔ̃a ʋɔnu wo. Esia naa mɔkpɔkpɔ sua mía si be míate ŋu atsi agbe le eƒe ʋɔnudɔdrɔ̃ siwo gbɔna me.—5/1, axa 5-6.\nAo. Le blemaɣeyiɣiwo me la, dukɔ geɖe wɔa esia, gake menɔ alea le Israel dukɔa ya gome o. Le Hebri Ŋɔŋlɔawo ŋlɔɣi la, wowua nu vlo wɔlawo gbã to kpeƒuƒu wo me. (3 Mose 20:2, 27) Emegbe wohea woƒe kukua ɖe ati ŋu be wòanye nuxlɔ̃ame na amewo katã.—5/15, axa 13.\nTogbɔ be amegbetɔwo te ŋu wɔ ŋgɔyiyi le nu geɖe me hã la, womewɔ mí kple ŋutete be míafia mɔ mía ɖokui o. (Yer. 10:23) Satana ye le ŋusẽ kpɔm ɖe xexea dzi, eye esia tae amegbetɔwo mate ŋu ahe ŋutifafa avɛ gbeɖe o ɖo. (1 Yoh. 5:19)—6/1, axa 16.\nÈɖo Ŋku Wo Dzia?—June 2013